text:
इद मीलन समारोहमे मञ्चस्थ सहभागीसभ
सीमाञ्चल समदिया,
जनकपुरधाम । ‘‘समाजमे सामाजिक सद्भाव नइ रहला पर कतहु, कोनो समाज गतिशिल, प्रगतिशिल नइ होब सकैए ।
हिन्नु होए, मुशलमान होए, सामाजिक सद्भाव बनाब लेल,बनाक राखबलेल सभकेँ उदार होब पड़त !’’ प्रेसस्वतन्त्रता सेनानी, बरिष्ठ पत्रकार राजेश्वर नेपाली एकटा कार्यक्रममे अपन धारना राखैत कहलाह ।
जनकपुरधाम उपमहानगर पालिका वार्ड नं.२३के बेला स्थित हाजिलोटन शादी हालमे शनिदिन कार्यक्रम आयोजन कएलगेल छल । मुश्लिम समुदायके पर्व-‘इद उल अर्जा’के सन्दर्भमे ‘इद मीलन समारोह तथा सम्मान कार्यक्रम’ हाजिलोटल परिवारव्दारा आयोजन कएलगेल ।
जाहि कार्यक्रममे बिशेष अतिथिके रुपमे बरिष्ठ पत्रकार नेपाली सहभागी छलाह । मुश्लिम समुदायके देनके चर्चा करैत बेला गाममे २००७ सालके क्रान्तिमे काँग्रेसक झण्डा गाडि़क कूरुर्र राणशासनके बिरुद्धके बिगुल फूकबाला मस्तान अलि हसन सहितकेँ प्रसंग बिशेष अतिथि नेपाली उल्लेख कएलाह ।
‘हमरपिता रामदुलार साहके देल पोखरि आ एकर चौबगलीके जग्गह पर हमसभ खाड़ छी , जाहि जग्गह पर महजीद बना लेली, हाजी लोटन धर्मशाला बनौने छी, कोनो बात नइ ! सार्वजनिक प्रयोगमे आइब रहल छै । मुदा जेना महजीद चमकौने छी तहिना पोखरियोके सौन्दर्यीकरण करु, पोखरियो चमकाउ सेहो सुझाव बरिष्ठ पत्रकार नेपाली देलाह ।
संगहि हमरसभबीचके आपसी मीत व्ययी स्वभाव बनल रहे, हरेक दुःखसुखमे बैसक बिमर्श करैत छलीय ओ प्रम्परा पुनः कायम रहे ओहो प्रयास होब चाही । सेहो आग्रह करैत बरिष्ठपत्रकार नेपाली इृद मीलन कार्यक्रममे शुभकामना मनतव्य दैत कहलाह ।
आशिक अलव्दिारा सञ्चालित कार्यक्रममे जनकपुरधाम उपमहानगर पालिकाकेँ प्रमुख मनोजकुमार साह प्रमुख अतिथिके रुपमे सहभागी छलाह ।
मेयर साह अपन सम्बोधनमे-‘२०७२के संविधानमे धर्मनिरपेक्षताके चर्चा करैत हमसभ एकदोसरके धर्म,धार्मिक मान्यताकेआत्मसाथ क’क’ चलैत रही एक दोसरके मान दी तखने सम्मान बनल रहत’ कहलाह ।
बेलाकुट्टी सहितके सार्वजनिक भूमि सन्दर्भमे सेहो चर्चा मेयर साह कएलाह । ‘जे जग्गह अतिक्रमण भगेलै ओ भगेलै । आब बांकीके संरक्षित करब ई हमर दायित्व छै जे हम पुरा करब’ भरोस दियौलाह ।
सरकारी स्वामित्वके भूमि कतह कतेक छै तेकर तथ्यांक संकलन हेतु एकटा कमिटी बनाक करब कराएब । एवं सभके घराबन्दी नगर पालिकास’ होएत ।
अइमे एकबर्षके समय लागत सेहो जतब शुभ कामना सन्देश ब्यक्त करैत क्रममे लोककेँ अश्वस्त करबैत मेयर साह बजलाह ।
कार्यक्रममे वार्ड नं.२३के अध्यक्ष राघबेन्द्र प्रसाद साह अपन धारना राखैत-‘हमसभके जोड़के प्रयास करल छी आ करैत रहब ।
हमरासबके एकता मात्र हमरासबके मजगुती प्रदान करत’ कहलाह । हमरदादा रामदुलार साह एवं हाजिलोटनबीच अर्थात् हिन्दु मुश्लिमानबीचके मीत्रताके जे मिशाल बनल छल । ओहने उदाहरनीय बनाब चाहैत छी ।
किछु दुषकर्मी राजनीतिक लाभ लेल हाजिलोटन आ हमरासभके बीचमे तहियो बय मनस्यता उत्पन्न कराबके काज कएने रहै । हमरासभबीच कमीकमजोरी होब सकैए । जखने मानव छी किछु नइ किछु कमी कमजोरी होतै ओहिके हमसभ आपसमे बैसक छलफल क’क’ सुल्झाब सकै छी ।
बस हमसभ अपनामे एकता सामजस्यता नइ बिगारी सेहोआग्रह वार्ड अध्यउक्ष साह अपन सम्बोधन मे कएलाह ।
महिला नेत्री शबनम खातुन—‘‘ गुठी-कुट्टीमे किछु अन्तर नइ छै ,जेकर चाइल गल्त रहैत छै ओकरे ब्यवहार गल्त होएबे करैत छै । हमसभ ओहनके पहिचान करी, सावधान भ’क’ रही,’’ अपन सुझाव युक्त मनतब्य ब्यक्त करैत कहलीह ।
हाजि लोटन परिवारके अगुवा हाजि अहमद हुँसेनके अध्यक्षतामे कार्यक्रम कएलगेल । जाहिमे मौलाना मञ्जुर आलम रिजवी कार्यक्रममे स्वागत मनतव्य ब्यक्त कएलाह ।
मौलाना अकबर शाही काव्यवाचनस’ सहभागीसभकेँ मोन प्रसन्न करब काज कएलाह । कार्यक्रममे बुद्धिजीवी मिथिला चौधरी, युवा समाजसेवी केवल शर्मा, रामनन्दन साह,सहितके सहभागीसभ सेहो शुभकामना मनतव्य रखने छलाह ।
कार्यक्रममे प्रमुख अतिथि मेयर साह, विशेष अतिथि बरिष्ठ पत्रकार नेपाली, वार्ड नं.२३के अध्यक्ष राखबेन्द्र प्रसाद साह, डा.शम्भु साह, प्रा.रमेश साह, वार्डसदस्य विभा ठाकुर सहित समाजके दर्जनो हिन्दु मुश्लिम समुदायके भद्र उसासी लोककेँ गमछा ओढाक विशेष रुपस’ सम्मान कएलगेल छल ।


c: text/html

text:
1.
बापू
हम इतिहासक एहन मोड़ पर ठाढ़ छी
जतय अहाँ के अस्वीकार करब असंभव सन अछि
आ स्वीकार करब महाग कठिन
एना कियै भेलै जे
मजबूरीक नाम बनि गेल अछि महात्मा गांधी
जखन कि हमरा सबहक सपना लेल
होयबाक चाही छल सब सँ जरूरी?
2.
बात तँ सब करैत अछि
ओहि अंतिम जन केर
जकरा प्राथमिकता मे रखबाक कहने छलहुँ अहाँ
मुदा एखनो ओ अंतिम जन पाछुए ठाढ़ अछि पांत मे
ओकर हिस्साक सबटा रोटी
बिच्चे मे लूझि लैत अछि कौआ सभ
ओ एखनो ओतबे उपेक्षित अछि
ओतबे भ्रमित
जतबा छोड़ि गेल रही अहाँ
हे अहिंसा पुरुष
एना कियै भेल जे
एहि देश मे
रोज लड़य पड़ैत छैक ओकरा
नव-नव यातना आ हिंसा सँ?
3.
बापू
जाहि स्वतंत्रता लेल
लड़ल छलहुँ अहाँ जिनगी भरि अहर्निश
ओ मात्र एगो शब्द बनि केँ रहि गेल अछि
ओकर अनुभूतियो मात्र नहि होइत छैक
ओहि अंतिम जन कें
जकरा आंखि मे रोपने छलहुँ
अहाँ सुराजक सपना
वैह निर्बल-निस्सहाय लोक केर
होइत छैक हत्या
आ ओकर सपना छीन लेल जाइत छैक
मात्र कुछेक लोकक तिजौरी मे
बन्न रहैत अछि ओकर सपना
अपना दुख मे आपादमस्तक डूबल ओ
एखनो जीब' चाहैत अछि
आ अपने सन असंख्य वंचितक संग
ओ एखनो लड़य चाहैत अछि
ओहि शब्दक असली अर्थ बूझय लेल
जकरा कहल जाइत अछि सुराज
ओ आइयो लड़य जनैत अछि
मुदा के देखाओत ओकरा बाट
के करत ओकर नेतृत्व?
कियै गुलामीक जिनगी जीबैत अछि लोक-
यैह प्रश्न कयने छल ने अहाँ केँ विचलित
देखियौ, राजनीतिक स्वतंत्रता भेटलाक बादो
गुलामीक जिनगी जीबैत अछि लोक
मुदा कहाँ बिलखैत अछि ककरो आत्मा
जेना बिलखि उठल रही अहाँ!
4.
बापू
ई ठीक छै, जे एक गाल पर थापड़ खाय
दोसर गाल आगू नहि केलहुँ, मुदा
अहींक बताओल बाट पर चलैत रहलहुं हम
नहि उठाओल अपन दुश्मन पर हाथ
दुखी जन कें देखि उमड़ैत रहल करुणा
आगू बढ़वा लेल छीनल नहि ककरो हक
नहि कयल केकरो सँ छल-प्रपंच
मुदा लोक हमरा बूझैत रहल मजबूर
आ हंसैत रहल हमर अहिंसक व्यवहार पर
मुदा देखियौ, जे हमर मनुक्खता
हमरा धिक्कारबो नहि केलक
अपितु दैत रहल संतोष
जे आर किछु नहि भ' सकलहुँ तेँ की
मनुक्ख तँ बनल रहलहुँ।
5.
ई केहन लीला अछि बापू
जे रोज प्रातः करैत अछि गोडसे केँ वंदना
वैह क' रहल अछि आइ अहाँ केर अभ्यर्थना
अहाँक नाम जपनिहार बहुत रास लोक
जहिया बैस गेल कुर्सी पर
तहिये सँ ओकर संवेदना आ करुणा कठुआ गेलैक
की अहाँक बूझल छल कुर्सीक लीला
जे अहाँ नहि स्वीकार कयलहुँ कोनहु कुर्सी
सत्ता सुख मे मांतल लोक भने बिसरा दियअ अहाँ केँ
मुदा शोषित आ दुखी जन लेल
अहीं छी एकटा इजोत
आइयो दुनिया भरिक लोक
अपन समस्याक समाधान लेल
तकैत अछि अहींक दिस उम्मीद मे
अखरैत अछि अहाँक कमी
मुदा आइ जौं रहितहुँ अहाँ
ते हुअय दितियै अहाँके बास
अनचिन्हार सन लगैत एहि देस मे
कोना रहि सकतहुँ अहाँ!

robotstxt: allowed

filter: keep


text:
आलेख
– प्रवीण नारायण चौधरी
आवश्यकता मे ई आलेख सितम्बर २६, २०१३ केर लिखल एक बेर फेर राखि रहल छी जाहि सँ मिथिला राज्य अभियान सँ जुड़ल कतेको अभियानी केँ कोनो विचार रखबाक समय कोनो सन्दर्भ देबाक बेर यथार्थ नीति आ घटना-परिघटनाक जानकारी रहैन।
भारत एक संघीय गणतांत्रिक राष्ट्र थीक जतय राज्य निर्धारणक विषय लेल सब दिन एकटा सुनिश्चित आधार रहल अछि। एहि आलेख मे ओहि विन्दु पर मंथन कैल गेल अछि। एहि आलेख केँ २०१३ मे तखन प्रकाशित कैल गेल छल जखन एक नव-स्थापित युवा संस्था जनजागरण केर कार्य आरम्भ कएने छल। ओहि जनजागरण परिकल्पना ठाढ करयवला ई आलेख आइयो ओतबे प्रासंगिक अछि। संगहि जे मिथिला राज्य केर मांग केँ कोनो अन्य राज्यक विभाजन कहि विरोध जतेबाक काज करैत छथि हुनको सब केँ मन-मस्तिष्क मे यथार्थ स्थितिक प्रकाश पसारयवला अछि। एहि आलेख मे ‘२०१३ निर्णय करत’ कहबाक सन्दर्भ ई छल जे लगभग १०० वर्षक इतिहास मे मैथिल युवा द्वारा एहि तरहक जनजागरण पहिने नहि भेल छल, एना लागय लागल छल जे आब गाम-गाम ई आन्दोलन माटि पकैड़ लेत, परन्तु अफसोस जे ताहि मे बहुतो प्रकारक विघ्न पड़ैत ओ अभियान ठमैक गेल छल। एक बेर फेर २०१६ मे ई अभियान माटि पकड़बाक प्रयास कय रहल अछि। देखा चाही जे एहि बेर ई मंजिल पर जाकय रुकैत अछि आ कि पूर्ववत् बिच्चहि मे। ई समय निर्णय करत।
भारतमे मिथिला राज्यक आन्दोलन तेज
भारतीय गणराज्यमें मिथिलाकेँ राज्यक दर्जा देबाक माँग स्वतंत्रता वर्ष १९४७ ई. पूर्वहिसँ कैल जा रहल अछि। पूर्वमे बौद्धिक आन्दोलन शान्तिपूर्ण प्रकृतिक आ दस्तावेजीरूप में बेसी भेल अछि। आन्दोलनमे उग्रताक नाम पर मिथिलाकेँ दू भागमें बँटल रहबाक नैतिक विरोध करैत कोनो समय नेपाल-भारत सीमा पाया तोडबाक आन्दोलन कैल गेल, तहिना प्रधानमंत्री नेहरुकेँ घेरावके उद्देश्यसँ दर्जनों कार्यकर्ता कलकत्ता मार्च करबाक क्रममे आसनसोलमे गिरफ्तार सेहो कैल गेल। तथापि अलग राज्य के मुद्दापर उग्र आ आमजन समर्थित आन्दोलनक कोनो पूर्व प्रकरण नहि भेटैत अछि। एहि ठाम पूर्व समयसँ वर्तमान समय धरिक एक संछिप्त समीक्षा समेटबाक चेष्टा कैल गेल अछि।
भारतमें राज्य निर्माणक अवधारणा:
अंग्रेजी उपनिवेशी भारतमे सक्रिय एकमात्र राजनीतिक दल भारतीय राष्ट्रीय काँग्रेस १९२० मे निर्णय केने छल जे राज्यक संरचना भाषायी आधारपर होयत। तर्क छलैक – सहज प्रशासन आ जाति तथा धर्मके आधार पर बढि रहल पहिचानक विवादमे न्युनता लेल भाषिक पहिचान उचित होयत। यैह राजनीतिक लक्ष्यकेर संग राजनीतिक दल आगू बढल छल। एहि दलक प्रान्तीय समितिक गठन सेहो १९२० सँ यैह आधार पर कैल गेल छल। १९२७ में काँग्रेस पुन: अपन प्रतिबद्धताकेँ घोषणा भाषायी आधारपर राज्यक गठन करबाक बात कतेको बेर दोहरेलक। यैह पुनरावृत्ति १९४५-४६ के चुनावी घोषणा-पत्रमे सेहो देल गेल। लेकिन स्वतंत्रताक तुरन्त बाद काँग्रेस दुविधामे पडि गेल जे मात्र भाषाक आधारपर राज्यक गठन देशमे राष्ट्रीय एकताक हितमे नहि होयत। १७ जुन, १९४८ केँ संविधान सभाध्यक्ष डा. राजेन्द्र प्रसाद द्वारा गठित भाषायी प्रान्तीय आयोग अर्थात् डार आयोग (Linguistic Provinces Commission – aka – Dar Commission) द्वारा देल रिपोर्ट अनुरूप “the formation of provinces on exclusively or even mainly linguistic considerations is not in the larger interests of the Indian nation” कहैत भाषायी आधारपर राज्यक गठनकेँ भारत राष्ट्रकेर हितमे नहि कहि नकारल गेल।
भौगोलिक अखण्डता, आर्थिक आत्म-निर्भरता आ प्रशासन संचालनक सहजताके आधार पर राज्यक गठन लेल मद्रास, बम्बइ, केन्द्रीय प्रान्त आ बरार केँ मुख्यरूपमें बनाओल जयबाक सिफारिश कैल गेल। एहि सिफारिश पर अध्ययन लेल ‘जेवीपी समिति’ (जवाहरलाल नेहरु, सरदार वल्लभभाई पटेल व तत्कालीन काँग्रेस अध्यक्ष पट्टाभी सितारमय्या के संयुक्त समिति) जयपुरक काँग्रेस अधिवेशन द्वारा बनल। १ अप्रील, १९४९ केँ एहि समिति द्वारा ओहि परिस्थितिमे नव प्रान्तक गठन लेल अनुकूलता नहि रहबाक निर्णय देल गेल, लेकिन संगहि जनभावना यदि एहि तरहक माँग राखत तऽ प्रजातंत्र केर रक्षा हेतु किछु निश्चित सीमामे रहैत भारत लेल समग्र हितकेँ ध्यान मे रखैत नव राज्य गठन करबाक बात मानल जायत सेहो कहल गेल।
भीम राव अम्बेदकर एक ज्ञापनपत्र १४ अक्टुबर, १९४८ केँ डार आयोगकेँ देलाह जाहिमे भाषाक आधारपर राज्यक गठन करबाक बात आ विशेषरूपसँ मराठी-बहुल महराष्ट्र राज्य बम्बइ राजधानी सहित बनेबाक माँग रखलनि। राष्ट्रीय एकता लेल हुनकर सुझाव छलन्हि जे केन्द्र व राज्य दुनू के राजकाजक भाषा एकहि हेबाक चाही। तहिना के. एम. मुन्शी, गुजराती नेता अम्बेदकरक प्रस्तावकेँ विरोध केलैन – जे एकहि राज्यमे विभिन्न भाषा संग कोनो एकहि भाषाभाषीक राजनीतिक लक्ष्यकेर पोषणसँ विभेद होयत जेकर समाधान संभव नहि भऽ सकत।
पुन: १९५२ मे तेलगु बाहुल्य क्षेत्रकेँ मद्राससँ पृथक राज्य बनेबाक माँग संग आमरण अनशन केनिहार पोट्टि श्रीरामुलु जिनक मृत्यु १६ दिसम्बर, १९५२ केँ भऽ अनशन पर रहिते भऽ गेल, एहेन परिणामक चलते १९५३ मे आँध्रा राज्यक स्थापनाक घोषणा कय देल गेल। आर, एकर प्रभाव-प्रतिक्रियास्वरूप समस्त राष्ट्रमे भाषायी आधारपर राज्य बनेबाक माँग तेजी पकडि लेलक। अन्तत: सर्वोच्च अदालतकेर पूर्व जज फजल अली केर अध्यक्षतामें राज्य पुनर्गठन आयोग बनायल गेल। ई आयोग ३० सेप्टेम्बर १९५५ मे अपन रिपोर्ट देलक जाहि अनुरूपे “Factors Bearing on Reorganization” अन्तर्गत स्पष्ट कहल गेल जे “It is neither possible nor desirable to reorganise States on the basis of the single test of either language or culture, but that a balanced approach to the whole problem is necessary in the interest of our national unity.“ अर्थात् “हमरा लोकनिक राष्ट्रीय एकता लेल कोनो एकल भाषा या संस्कृतिकेर आधारपर राज्यक गठन नहि तऽ संभव अछि नहिये वाँछणीय।” अही आयोगक रिपोर्टकेँ आधार मानि The States Reorganisation Act of 1956 बनाओल गेल, हलाँकि एहिमे आयोगक किछुए सुझाव समेटल जा सकल, आयोगक अन्य सुझावमे किछु महत्त्वपूर्ण पाँति जे एहि ठाम उल्लेख योग्य बुझैछ:
“We do not regard the linguistic principle as the sole criterion for territorial readjustments, particularly in the areas where the majority commanded by a language group is only marginal”.यैह ओ पाँति मानल जा सकैत अछि जेकर बीज अमैथिल विद्वान् यथा डा. राजेन्द्र प्रसाद एवं डा. सच्चिदानन्द सिन्हा द्वारा राजनीतिपूर्वक मैथिली विरुद्ध पहिने रोपल जा चुकल छल, जेकर खुलाशा डा. अमरनाथ झा द्वारा लिखित पुस्तक Language, Policy: Vision and Action मे खुलस्त रूपमे कैल गेल अछि। मैथिलीकेँ षड्यन्त्रपूर्वक विद्वान् केर भाषा मनबाक, खने हिन्दीक उपभाषा मनबाक, खने मैथिल विद्वान् विद्यापति आ मिथिलाक्षरकेँ बंगालीक रूप मनबाक आदि कतेको षड्यन्त्र कैल गेल जेना प्रतीत होइछ।
“We are generally in agreement with this view, but in our opinion, the mere fact that a certain language group has a substantial majority in a certain area should not be the sole deciding factor”. एहि पाँति सँ फेर भारतीयताक विरुद्ध मानू पूर्वाग्रही सोच झलैक रहल अछि, हर क्षेत्रमे एक विशिष्ट भाषा आ संस्कृति रहितो शुरुए सऽ एक परिकल्पना जे मेजरिटी आ माइनारिटी के अलग-अलग भाषारूपी राजनीतिक विभेद जानि-बुझि थोपल गेल बुझैछ।
“It should be mentioned that, owing to my long connection with Bihar, I refrained from taking any part in investigating and deciding the territorial disputes between Bihar and West Bengal, and Bihar and Orissa – S.R.C Chairman, Hon. S. Fazl Ali. एहि पाँति सँ बिहार-बंगाल, बिहार-उडीसा सीमापर टिप्पणी अछि जे आयोग अध्यक्ष अपन अनुभवक आधारकेँ सर्वोपरि मानि अनुसंधानसँ बचबाक बात केने छथि।
मिथिला कतहु सँ एहि चर्चामें नहि पडल लगैछ। एकर मूल कारण आर जे किछु हो, लेकिन प्रोफेसर अलख निरंजन सिंह आ प्रोफेसर प्रभाकर सिंह द्वारा प्रस्तुत शोध पत्र: Finding Mithila Between India’s Centre And Periphery में उद्धृत एक निष्कर्स जे निम्न अछि एहि सँ पूर्ण सहमति आम राय बनैछ:
Sadly Dr. Lakshamn Jha and other leaders of this movement failed to connect the cause of a separate Mithila State with its entire population. Clearly, the language based call for a separate Mithila state did not stand the test of the caste-based pluralism that the region enjoys. Very clearly the Dalit and other communities that have been victim of the age old Hindu orthodoxy and ossified Brahminism distanced themselves from such Maithil identification. But, as discussed in what follows, the failure of the movement did harm the region in some ways. The article connects Bihar’s present day flood-led destruction and the subsequent migration of people to the industrialised States of the country to the failure of Maithil movement. Thus, instead of seeking to ignite the movement on the urges of Sanskritic-Brahminical elitism, the Maithil leaders should have generated a socialist-linguist movement as the grass-root level in favour of legitimacy.
उपरोक्त निष्कर्समे स्पष्ट कैल गेल अछि जे आन्दोलनकेँ आमजनतक पहुँचयसँ रोकल गेल, आन्तरिक वा बाह्य जाहि कारणसँ किऐक नहि हो… मार्गदर्शन सेहो समुचित दरसाओल गेल अछि जे यथार्थक धरातलसँ जोडि जाहि जातीय विविधताक संस्कृति वास्तवमें मिथिला रहल तेकर असलियतकेँ आत्मसात् करैत राज्यक माँग सँ सर्वसाधारणकेँ जोडब आवश्यक अछि। मिथिलामे एखन धरि सामाजिक संगठन, बुद्धिजीवी संगठन या कोनो संघर्ष समिति यथार्थक धरातल सँ एहि मुद्दाकेँ मिथिला क्षेत्रक तथाकथित सीमा धरि नहि जोडि सकल अछि। नहिये एहि दिशामे कोनो राजनीतिक दल द्वारा कहियो कोनो प्रयास भेल – नहिये कोनो एहेन सांस्कृतिक क्षेत्रीय एकता लोक-जुडावकेर द्योतक लोक संस्कृति, पर्व वा परंपरा द्वारा मिथिलाक सांस्कृतिक अखण्डताकेँ कायम राखल जा सकल। सकारात्मक पहल सेहो कोनो तेहेन नहि भऽ सकल जाहि के कारण गंगा उत्तर वा दक्खिन कोनो तरहक आपसी जुडाव के विशालता बनैत।
आन्दोलनक वर्तमान: जन-जागृति अभियान जोर पर
वर्तमान सुगबुगाहट आ मिथिला राज्यक माँग लेकिन फेर तीव्र भेल जा रहल अछि। एक बेर पूर्वहिके भाँति आँध्र समान तेलंगानाक गठनके बात मिथिला सहित अनेको छोट राज्यक माँगकेँ तीव्रता प्रदान केलक अछि आ फेर दोसर बेर राज्य पुनर्गठन आयोग के स्थापनाक माँग करैत संबोधन करबाक माँग राजनीतिक परिवेशमे उठय लागल अछि। एम्हर पुरान आ नव संस्था सभ आपसी एकता करैतो राज्यक संघर्षकेँ जन-सरोकारक विषय बनाबय लेल व्यग्र देखाइत अछि। सभ सऽ मुख्य दू बात जे परिवर्तन देखय में आयल अछि – मिथिला क्षेत्र के विशालता पर कैल जा रहल अभियानकेँ आम लोक सकारात्मक रूपमे ग्रहण करय लागल अछि आ राज्य केर आवश्यकता उपेक्षा विरुद्ध स्वराज्यक स्थापना थीक सेहो बुझय लागल अछि। संगहि आब संघर्षक क्षेत्रमे नहि केवल विद्वत् बुढ-पुरान लोक टा छथि, वरन् युवा-शक्तिमे अपन संवैधानिक अधिकार प्रति जागृति सेहो प्रसार होवय लागल अछि। लिपि, भाषा, साहित्य, संस्कृति सभ किछु विलोपान्मुख होइत देखि आब राज्यक चिन्ता आम बनब स्वाभाविके छैक। तहिना जाति-पातिमे तोडब आ वोट-बैंक राजनीति टा करब नहि कि असलियतके विकास आनब, एहि सभ सँ पीडा आमजनकेँ होयब सेहो स्पष्ट अछि। स्वराज्य लेल जनयुद्ध तखनहि होइछ जखन ई देखार भऽ जाइछ जे वर्तमान प्रशासन-व्यवस्थापन कथमपि उपेक्षा दूर नहि करत, उलटा विभिन्न तरहक राजनीतिक खेलसँ क्षेत्रीय विशिष्टताके नाश करत। मिथिला राज्यक औचित्य आब जन-सरोकारके रूपमे परिणत भेल जा रहल अछि।
आन्दोलनमे युवा पीढीक प्रवेश
सुप्रसिद्ध मैथिली लेखक डा. काञ्चीनाथ झा किरण केर समर्पण सर्वविदित अछि, ओ नहि सिर्फ मैथिली लेखनसँ बल्कि डा. लक्ष्मण झाक संग भारतीय स्वतंत्रता कालहिसँ मिथिला राज्यकेर माँग पर अडिग छलाह। दिल्लीमे हिनक पौत्र प्रवासक जीवनसँ ऊबि आ पूर्वजक खूनसँ प्रभावित अदम्य साहस भरल डेग उठबैत ४ दिनक अनशनकेर घोषणा कयलाह। चारूकात जागृति पसारबाक लेल जनसभा आदि कयलन्हि। दिल्लीक जन्तर-मन्तर पर ४ दिना अनशनमे हजारों लोक जुडि गेलाह आ एतहिसँ मिथिला राज्यक माँग लेल युवा-पीढीक संघर्ष केर शुरुआत मानल जा सकैत अछि। एक कवि एकान्त संग ४-दिना अनशनपर बैसनिहार अनेको भऽ गेलाह, चारू दिन मात्र जल पीबि मिथिला राज्यक माँग हेतु एहि अनशनमे मिथिला लोकतांत्रिक मोर्चाक संस्थापक मनोज झा आ तहिना मैथिली फाउन्डेशनके संस्थापक सह मिथिला राज्य संघर्ष समितिमे युवा सदस्य कौशल कुमार जे निरन्तरतामे संघर्ष करैत आबि रहल छलाह सेहो बैसि गेलाह। सहभागिता धीरे-धीरे दिल्लीक हर कोणसँ होवय लागल, ओ चाहे विश्व मैथिल संघ, बुरारी हो, जन-जागृति मंच, पालम हो या विश्व मैथिल संघ, किरारी हो या मैथिली सेवा समिति, विराटनगर किऐक नहि हो; सबहक नैतिक, आर्थिक स्वस्फुर्त सहयोग सँ मानू ४ दिन एक यज्ञ समान बीतल। गृह-मंत्रालय सहित राष्ट्रपतिकेँ ज्ञापन सौंपैत मिथिला राज्यक स्थापना करबाक माँग राखल गेल। २०१४ केर अपेक्षित आम चुनावमे ओहने दल वा प्रतिनिधि चुनबाक संकल्प लेल गेल जे मिथिलाक अस्मिता लेल प्रतिबद्ध होइथ। संगहि सब कियो एकताबद्ध मिथिलाक मुद्दा संग ताबत लडब जाबत राज्य बनेबाक घोषणा नहि कैल जायत – एहि महत्त्वपूर्ण उपलब्धिक संग ओ ४ दिनक अनशन सफलतापूर्वक संपन्न भेल छल।
विश्व मैथिल संघ, (संतनगर) बुरारीक आह्वानपर एक सेमिनार द्वारा “मिथिला राज्य निर्माण सेना”क जन्म १४ अप्रील, २०१३ केँ भेल। एहिमे युवा-केन्द्रित सदस्य सब संकल्प लेलाह आ राज्य आन्दोलनक मुख्य कमजोरी जे आम-जनता संग एकर जुडाव कोना उत्पन्न हो ताहि लेल एकजुटता संग कार्यक्रमकेर घोषणा करबाक निर्णय लेलाह। १ जुन सँ १० जुन, २०१३ धरि मिथिला क्षेत्रकेर ९ जिल्लामे रथयात्रा कैल गेल। सीतामढीक पुनौराधामसँ शुरु कैल रथयात्रा एक-एक चौक आ चौराहा पर रुकैत जनसभा करैत स्थानीय मुद्दा सहित हस्ताक्षर द्वारा मिथिला राज्यक स्थापना प्रति समर्थन जुटायल गेल। यात्रा पुन: शिवहरकेर देकुलीधाम, मुजफ्फरपुर, दलसिंगसराय, कुर्सों (दरभंगा), दरभंगा (शहर), उजान (लोहना), महादेव मठ, परशरमा (सुपौल), सिंघेश्वरस्थान (मधेपुरा) आ महिसी (सहरसा) में १० रात्रि विश्राम करैत बाटमे अनेको जगह नुक्कर सभा आ जनसभा करैत मिथिला लेल समर्पित मिथिला राज्य संघर्ष समितिक महासचिव प्रो. उदय शंकर मिश्र सहित विभिन्न वक्ता-कार्यकर्ताक टोली संग रथयात्रा लेल संकल्पित मिथिला राज्य निर्माण सेनाक मुख्य सेनानी अनुप कुमार चौधरी संग कैल गेल। एहि यात्रा सँ आम जनमानसकेर मिथिला राज्य प्रति झुकाव स्पष्ट देखल गेल। खास कऽ के पिछडल वर्ग आ ग्रामीण भागमे लोकमे अपन राज्य लेल आतुरता देखल गेल। लोक अपन शरीरक कतरा-कतरा खून देबाक लेल तत्पर देखेला आ बिहार सरकारकेर उपेक्षा विरुद्ध चुप नहि बैसब से प्रण लेलाह। अपन राजनेताक क्षूद्रता प्रति साकांछ रहैत आगामी चुनाव बेरमे वगैर मिथिला राज्य – स्वराज्यक बात केने काज नहि चलय देब सेहो संकल्प लेलाह। चारू कात एक सनसनाहट पसरल आ लोकमानस संग मिडिया सेहो भरपूर संग दैत एहि मुद्दा प्रति सजग देखेलाह। मिथिला राज्य निर्माण सेना द्वारा पुन: दोसर यात्रा श्रावणी कामर यात्रामे मिथिला राज्य निर्माण यात्रा – २ केर संचालन कैल गेल। ई यात्रा २२ जुलाई सँ २६ जुलाई धरि सुल्तानगंज (भागलपुर) सँ कामरिया पथ द्वारा बाबाधाम होइत वासुकीनाथधाम तक कैल गेल। लाखों लोककेर भीरमे “भीख नहि अधिकार चाही, हमरा मिथिला राज्य चाही”, “मिथिला राज्य कोना कऽ लेबय – बाबासँ हम माँगि के लेबय” आदि केर तीव्र नारा सँ मानू समूचा भारतक लोककेँ सेहो आगाह करायल गेल। कामर यात्रामे सहभागी अपार जनमानस बीच मिथिला राज्यक चर्चा – जनक-जानकीक चर्चा स्वयं बाबा बैद्यनाथकेँ प्रसन्न करैत अनुभूति कैल गेल, कारण बोलबम के संग मिथिलाक माँग पर सबहक एकजुट आवाज आ जतय चर्चा होवय लागय ओतहि सैकडों-हजारोंक भीर द्वारा संबोधन श्रवण एहि बातकेर द्योतक छल जे जागृति अपन लक्ष्य दिशि बढि रहल अछि।
समयकेर माँग: संघर्ष लेल एकमात्र मजबूत समिति (मिथिला राज्य संयुक्त संघर्ष समिति) निर्माण
अही बीच आन्दोलनकेँ आरो गतिशील बनेबाक लेल एकजुटताक प्रयास सेहो तेज छल। फलस्वरूप १९ अगस्त, २०१३ केँ मिथिला राज्य संयुक्त संघर्ष समिति जे २ वर्ष पूर्वहि बनि सुसुप्तावस्थामे चलि गेल छल तेकरा पुन: उत्थान करैत बैद्यनाथ चौधरी बैजुकेँ नेतृत्व प्रदान करैत वर्तमान जन-जागृतिक कार्यमे तीव्र गतिशीलता प्रदान केलक अछि। हाल धरि दरभंगा, मधुबनी, समस्तीपुर, मुजफ्फरपुर, सुपौल, मधेपुरा आ सहरसामे आम जनसभा आ धरना आदिकेर कार्यक्रम करैत संयुक्त संघर्ष समितिक निर्माण करैत आब ई आन्दोलन अपन लक्ष्य दिशि रणरणाइत बढय लागल अछि। प्रसन्नताक बात ई जे मिथिलाक अस्मिता रक्षा लेल आब अभियानी धरि टा नहि, वरन् समस्त राजनीतिक दलकेर संगठन सेहो सुरफुरा रहल अछि, सहकार्य कय रहल अछि, अन्तर्ज्ञानसँ कार्य लय रहल अछि। जतय भाजपाक सांसद कीर्ति झा आजाद द्वारा खुलेआम सब सभामे मिथिला राज्यक समर्थन के बात कैल जाइछ ततहि कोनो-कोनो छद्म समाजवादी नेता मुदा जातिक नामपर समाजकेँ तोडनिहार अपनाकेँ जननेता माननिहार एखनहु एहि आन्दोलनक चरित्रपर संदेह व्यक्त करैत तोड-फोडके राजनीति कय रहल देखैत अछि। हालहि दर्जनों जगह हुकुमदेव नारायण यादव पुतला दहन हुनक एहने एक टिप्पणीक कारण भेल छल। डा. शकील अहमदकेँ दरभंगामे कहियो प्रस्तावित ट्रीपल आइटी संस्थान आब ओतयसँ हँटा बिहटा मे स्थापित करबाक विरुद्ध घेराव आ ज्ञापन देनाय, दरभंगाक विभिन्न सिनेमा हलकेँ चेतावनी देनाय जे मैथिली फिल्म जरुर लगाबैथ, युनिवर्सिटीमे मैथिली आ मिथिलाक्षर प्रति सचेतनशील बनबाक लेल ज्ञापन सहित अनेको कार्यक्रम मिथिला राज्य निर्माण सेना द्वारा निरंतरतामे कयला सँ जनमानस बीच मिथिला राज्यक माँ क्रमश: स्थापित होवय लागल अछि। हालहि मिथिलाक इतिहासमे पहिल बेर रेल रोकू आन्दोलन आ चक्का जाम आदि कार्यक्रमसँ आब आन्दोलनमे स्पष्ट तेजीक संकेत सेहो भेटय लागल अछि। किछु रास पार्टी सब सेहो मिथिला लेल चुनाव लडब आ राजनैतिक युद्धमे सेहो पाछू नहि हँटब सोचि अपन विभिन्न तरहक कार्यक्रम सँ मिथिला राज्यक माँगकेँ समग्र रूपमे स्थापित करबा दिशि उल्लेखणीय कार्य कैल गेल अछि। कतेको रास महिला संगठन, दलित संगठन केर सेहो निर्माण कैल गेल अछि। दरभंगामे सर्वदलीय बैठक द्वारा ई निर्णय जे पहिले मिथिला तखन पार्टी एहि बातकेर सूचक छी जे आब मिथिला राज्य आन्दोलन अपन मंजिल दिशि उन्मुख अछि।
आपसी विभेद एखनहु हावी
लेकिन जेना पूर्वहि सँ होइत रहल अछि, आन्दोलनकेँ आर कियो खराब करैथ नहि करैथ, स्वयं मैथिलक आ खास कयके अभियानीक स्वमंशा स्वार्थपरक आ पदलोलुपताक खूनी बन्हनमे फँसैत अछि आ फेर धकमकाइत विलाइत अछि। परञ्च आब जाहि गति सँ संयुक्त संघर्ष समितिक निर्माण आ कार्य शुरु भऽ चुकल अछि ओ शुभ-शुभ संकेत दऽ रहल अछि जे स्वार्थी आ पदलोलूप राजनीति वा अन्तर्द्वन्द्वक आब कोनो टा स्थान मिथिला राज्यक आन्दोलनमे नहि रहत आ शुभ संकेत ई आबि गेल अछि जे संयोजक राम नारायण झा, युवा संयोजक मिथिलेश पासवान, बुद्धिजीवी प्रकोष्ठ सत्यनारायण महतो, संगठन प्रकोष्ठ बुचरु पासवान, अल्पसंख्यक प्रकोष्ठ सफी अहमद सहित अभियान संचालन संयोजन स्वयं प्रो. उदय शंकर मिश्र निर्णीत नेता बैद्यनाथ चौधरी बैजुक अध्यक्षता सहित विभिन्न ठामक समितिक वरिष्ठजनकेँ जोडि मिथिलाक जन-जागरण चरम पर लऽ जा रहल छथि। आम मैथिल के जगेबाक कार्य युद्ध-स्तरपर कैल जा रहल अछि आ २०१४ केर चुनावी वर्षक पूर्व संध्यापर एहेन कर्तब्यपरायणता मात्रकेर आवश्यकता छैक तेकर पालन कैल जा रहल अछि।
हरि: हर:!!


text:
विक्रम सम्बत
विक्रम सम्बत हिन्दू पञ्चाङ्गमे आधारित नेपाल तथा भारतक राष्ट्रिय पत्रा छी । ई प्राचिन हिन्दु परम्परा आ वैदिक समयाङ्कनमे आधारित शौर्य पत्रा छी । ई ग्रेगोरियन पत्रा (अङ्ग्रेजी पत्रा) सँ ५६ वर्ष ८ महिना १५ दिन अगाडी अछि । ई पत्रामे वर्षक सुरूवात बैशाखक पहिल दिन सँ होएत अछि । नयाँ वर्षक सुरूवात सामान्यतया ग्रेगोरियन पत्राके अप्रिल महिनाक १३ वा १४ तारिकमे पडैत अछि । विक्रम सम्बत सूर्य सँ सम्बन्धित भेला कारण विक्रम सम्बतमे ग्रह नक्षत्रक नाम सेहो महिनासभ सँ सम्बन्धित अछि । विक्रम सम्बत प्राकृतिक रूपमे सञ्चालित होएत आएल अछि । विक्रम सम्बतक बारेमे अनेकौं विवाद सेहो प्रस्तुत भ रहल अछि । विक्रम सम्बत नेपालक आदि सम्बत छी ।


text:
चंदा बाबू केर पत्नी कलावती देवी सेहो सुप्रीम कोर्ट म' मोहम्मद शहाबुद्दीन केर जमानत क' चुनौती देना छलीह। लिहाजा आय सोमवार दिन सुप्रीम कोर्ट म' चंदा बाबू आर बिहार सरकार के संगहि कलावती देवी केर याचिका पर सुनवाई होबाक छल। जानकारी के मुताबिक शहाबुद्दीन के वकील कोर्ट सँ पर्याप्त समय केर मांग केलन्हि जाहि के बाद कोर्ट 28 सितंबर क' अगला तारीख तय केलन्हि।
आय शहाबुद्दीन क' सुप्रीम कोर्ट म' अप्पन जबाब दाखिल करबाक छलैन। शहाबुद्दीन पर चंदा बाबू के तीन बेटाक हत्या करबाक आरोप अछि। सुप्रीम कोर्ट पिछली सुनवाई म' शहाबुद्दीन क' नोटिस जारी करि पूछना छल कि किएक नै हुनकर जमानत रद्द कायल जाए ?


text:
पटना। उपमुख्यमंत्री सुशील कुमार मोदी 53759 करोड़ टकाक पिटारा खोललथि आ सबकए मोहबाक कोशिश केलथि। 20 हजार करोड़ योजना आकारवाला 2010-11 क बिहार बजट मे सड़क आ मानव संसाधन पर खासा जोर अछि। किसान आ कारोबारी कए राहत देल गेल अछि। आब किसान कए अल्पकालिक कृषि ऋण क लेल मात्र चारि प्रतिशत ब्याज चुकेबाक अछि। कर व्यवस्था सेहो पहिने जेकां बनल रहत। पर्यावरण संरक्षण क मद्देनजर पहाड़ क खुदाई पर प्रतिबंध आ बैटरी चलित गाड़ी पर 50 फीसदी कर क छूट देल गेल अछि। छोट व्यवसायी कए राहत देबा लेल स्माल डीलर स्कीम लागू भेल अछि। बीयर आ शराब क मूल्य बढ़ाउल गेल अछि।
बजट मे सिवाय डीटीएच क कोनो नव बा पैघ कर नहि थोपल गेल अछि। डीटीएच पर 15 फीसदी टैक्स लगा देल गेल अछि।
विधानसभा मे बजट पेश करैत मोदी कहला जे छठम वेतन आयोग, महंगाई, बाढ़-सुखाड़ सहित अनेक आर्थिक दबाव क बावजूद 6557 करोड़ टकाकसरप्लस बजट प्रदेश क बेहतरीन आर्थिक प्रबंधन आ कुशलता क परिणाम अछि। ओ परिवहन, वाणिज्य, उद्योग आ अन्य क्षेत्र स जुड़ल कईटा नव घोषणा केलथि। कहलथि-आब पत्थर क पट्टा नहि देल जाएत। पुरान पट्टा क अवधि समाप्त भेला पर ओकर नवीनीकरण सेहो नहि होएत। बजट मे किसान क लेल पैघ राहत क व्यवस्था कैल गेल अछि। आब किसान कए मात्र 4 फीसदी ब्याज पर अल्पकालिक कृषि ऋ ण भेटत । एखन इ ऋण 7 प्रतिशत सूद पर भेटति अछि। तीन प्रतिशत ब्याज क वहन खुद सरकार सब्सिडी दकए करत। मोदी कहला जे किसान क लेल सस्ता ऋ ण क व्यवस्था प्रदेश क कृषि कए उछाल देत। मोदी क मुताबिक झारखंड गठन क बाद सरकार कृषि कए विकास क मूलाधार बनेलक अछि।
उपमुख्यमंत्री क अनुसार पथ निर्माण पर कुल बजट क 17.78 प्रतिशत, शिक्षा पर 12.50 प्रतिशत आ जल संसाधन पर 9 प्रतिशत खर्च होएत। स्वास्थ्य पर सरकार बजट क 1.50 फीसदी खर्च करत। हुनकर कहब अछि- हम प्रदेश क जरूरत कए देखैत अपन प्राथमिकता तय केेलहुं अछि। पथ निर्माण पर 2005-2006 क 261.64 करोड़ क मुकाबले एहि बजट मे 3555.02 करोड़ क उपबंध अछि। अगर ग्रामीण सड़क कए सेहो शामिल करि लेल जाए त नव वित्त वर्ष मे सरकार सड़क क निर्माण पर 4906.94 करोड़ खर्च करत। जल संसाधन पर 2005-2006 क तुलना मे एहि बजट मे 1800.76 करोड़ क प्रावधान अछि। कृषि पर 461.44 करोड़ खर्च हाएत, जखनकि2005-2006 मे 201.61 करोड़ देल गेल छल। शिक्षा क लेल 8220.09 करोड़ क प्रावधान कैल गेल अछि। एहि मे प्राथमिक शिक्षा पर 4837.61 करोड़, माध्यमिक शिक्षा पर 1980.44 करोड़, उच्च शिक्षा पर 1178.59 करोड़ आ प्रौढ़ शिक्षा आ भाषा पर 223.45 करोड़ खर्च होएत।
मोदी कहला जे वर्ष 2010-2011 मे कुल राजस्व प्राप्ति 47,235 करोड़ हेबाक अनुमान अछि, जाहि मे स 35,384 करोड़ केंद्र स प्राप्ति होएत। एकर विरूद्ध कुल अनुमानित राजस्व व्यय 40,678 करोड़ क होएत। एहि प्रकार इ 6,557 करोड़ क सरप्लस बजट अछि। पूंजीगत परिव्यय वर्ष 2009-2010 क 9,417 करोड़ क मुकाबले 2010-2011 मे बढि़कए 10,434 करोड़ भ गेल अछि। एहि बजट क जरिए ऋ ण प्रबंधन क दूटा महत्वपूर्ण उपलब्धि हासिल होएत। सकल राज्य घरेलू उत्पाद क संग लोक ऋ ण क अनुपात कए घटाकर 28.26 प्रतिशत तक आ राजस्व प्राप्ति क संग ब्याज भुगतान क अनुपात कए घटाकए 10 प्रतिशत क नीचा ल आनल जाएत।
वित्त मंत्री कहला जे मध्याह्न भोजन योजना क लेल 300 करोड़ क प्रावधान अछि। पोशाक आ शिक्षण सामग्री योजना क तहत 1.7 करोड़ बच्चा क लेल 576 करोड़ देल जा रहल अछि। मुख्यमंत्री बालिका आ बालक साइकिल योजना मे 11.25 लाख लड़का आ लड़की कए साईकिल देबा लेल 225 करोड़ क प्रावधान अछि। मुख्यमंत्री आहर-पईन पुनरोद्धार योजना क नाम स नव स्कीम आरंभ कैल जा रहल अछि, जाहि लेल 2010-2011 मे 65.11 करोड़ देल गेल अछि। दरअसल 20 हजार आहर-पईन स सिंचाई, तालाब क निर्माण आ व्यापक पुनरूद्धार आ आधुनिकीकरण क लेल 2400 करोड़ क डीपीआर तैयार कैल गेल अछि। बज्रपात स मरला पर कोनो मुआवजा देबाक प्रावधान नहि छल। मुदा आब मुआवजा देल जाएत आ एकरालेल बजट मे 25 लाख क प्रावधान कैल गेल अछि।
स्माल डीलर स्कीम क तहत राज्य क भीतर खरीद-बिक्री करनिहार 40 लाख तक क टर्न ओवर रखनिहार व्यवसायी कए आब साल मे मात्र 10 हजार टका टैक्स लागत। बैटरी चलित वाहन पर लगेबाला टैक्स मे पचास फीसदी क छूट देल गेल अछि। डीटीएच सुविधा उपलब्ध करनिहार कंपनी कए पैकेज क 15 प्रतिशत मनोरंजन कर क रूप मे देबाकअछि। एखन धरि इ मात्र 15 टका छल। सिनेमा घर क रख-रखाव शुल्क कए मनोरंजन कर क दायरा स बाहर राखल गेल अछि। मोदी कहला जे वेतन समिति क अनुशंसा पर आयल आपत्ति पर विचार क लेल सेवानिवृत्त आईएएस अधिकारी एस विजय राघवन क अध्यक्षता मे एकटा उच्च स्तरीय कमेटी गठित कैल गेल अछि। इ समिति तीन माह मे अपन रिपोर्ट सरकार कए देत।
बिहार बजट क अन्य घोषणा
-पीतल-कांसा क बर्तन कर मुक्त
पीतल आ कांसा स बनल दस्तकारी आ घरेलू सामान कर मुक्त छल। मुदा एहि स बनल बर्तन पर 4 प्रतिशत कर लागैत छल। पीतल-कांसा क बर्तन कए सेहो कर मुक्त करबाकघोषणा भेल।
-सिल्क धागा टैक्स फ्री
लच्छा मे भेला पर सिल्क धागा पर टैक्स नहि लगैत छल। मुदा कोन मे भेला पर ओहि पर 4 फीसदी क टैक्स लागैत अछि। कोन पर लपेटल सिल्क धागा कए सेहो कर मुक्त कैल गेल।
-बीड़ी क तम्बाकू पर इंट्री टैक्स माफ
बीड़ी मे इस्तेमाल होइवाला तम्बाकू कर मुक्त छल, मुदा ओहि पर 8 प्रतिशत प्रवेश कर छल। एहि कारण बिहार मे बनल बीड़ी महग होइत जा रहल छल, जाहि स बीड़ी कंपनी अपन काज समेट रहल छल। सरकार बीड़ी मे प्रयुक्त होइवाला तम्बाकू पर स इंट्री टैक्स कए समाप्त करबाक एलान केलक अछि।
-मेन्था तेल पर एखन 12.5 प्रतिशत टैक्स क प्रावधान अछि। एकर उत्पादन कए प्रोत्साहित करबा लेल एकरा कर मुक्त श्रेणी मे राखल गेल अछि।
-जौ पर आब मात्र एक प्रतिशत टैक्स लागत।
-छह माह बाद 40 लाख स एक करोड़ तक क बिक्री करनिहार कए सेहो ई-रिटर्न भरब जरूरी भ जाएत। एक अप्रैल स ओना एक करोड़ स बेसी बिक्री करनिहार कए ई-रिटर्न अनिवार्य कैल गेल अछि।
-वन टाइम सेट्लमेंट स्कीम लागू केल जाएत। 3347 मामला लंबित अछि, जाहिमे 1703.33 करोड़ सरकार क राशि फंसल अछि।
-जेनेरेटर बा कैप्टिव पावर प्लांट स जे लोक बिजली पैदा करि खुद इस्तेमाल करैत छथि, हुनका विद्युत शुल्क स मुक्त राखल जाएत।
-उद्योग क इस्तेमाल मे आबैवाला कच्चा माल कए इंट्री टैक्स स मुक्त राखल गेल अछि।
-प्लांट आ मशीनरी क अंतर्गत आबैवाला उपकरण पर इंट्री टैक्स नहि लागत।
-सामग्री खरीद अधिमानता नीति कए सरकार नव सिरा स समीक्षा करत।
-होटल उद्योग वैट क स्थान पर लक्जरी टैक्स क भुगतान करैत अछि। ओकरा वैट क समान प्रतिपूर्ति करबाक प्रावधान कैल गेल अछि।


text:
विकिपिडिया:स्वसमिक्षक प्रयोक्ता
स्वसमिक्षक प्रयोगकर्ता अधिकार देवाक मुख्य कारण नब पृष्ठसभके समिक्षा केनाए अछि । ए संवर्गमें रहल प्रयोक्तासभ विकिपिडियामें बनल नब पृष्ठसभके समिक्षा करैके सँगे एसभद्वारा जाँचल पृष्ठकें सहि मानल जाएत अछि । ए संवर्गकें प्रयोक्तासभ पृष्ठ जाँच करि अनुमोदित करैत अछि ।
स्वसमिक्षक प्रयोक्ता (Autopatrolled)[सम्पादन करी]
- ऐसभ द्वारा अंकित केल गेल सम्पादन सही मानल जाएत अछि । इ सभ विकिपिडियाके विश्वसनीय प्रयोक्ता मानल जाएत अछि । ए सभके सम्पूर्ण अधिकार एतए देख सकै छी ।
- सभ समिक्षक प्रयोक्तासभक सूची एतए देख सकै छी


text: गोविन्द दासक रचना मे भक्ति हृदयक दिग्दर्शनक भाव स्पष्ट करु -मैथिल कोकिल अभिनव जयदेवक उत्तर मैथिली साहित्याकाश मे जे नक्षत्र सर्वाधिक प्रकाशमान भेल ताहि मे गोविन्द दास अग्रगण्य रहैथि। ओ मूलतः भक्ति कवि छलाह। प्रमुख रुपें बंगालक वैष्णव संप्रदाय मे हिनक गीतक पूरा प्रचार प्रसार भेल। चैतन्य महाप्रभु हिनक गीत गबैत गबैत भाव विभोर भए मुर्छित भए जाइत छलाह। बंगालक विभिन्न कीर्तन मंडली मे हिनक गीत केँ पूर्ण आदर भेटलैक। मिथिला मे सेहो हिनक राधा कृष्ण सँ संबंधित विभिन्न पद जन समुदाय केँ रसप्लावित कएलक। हिनक राधा कृष्ण संबंधित रचना मे भक्ति भावक सम्यक चित्र भेटैत अछि। जे हिनक भक्त हृदयक परिचय दैत अछि। यद्यपि भाषाक वैशिष्टता हिनक रचना मे भेटैछ। हिनक गीत विद्यापति सादृश्य पद अछि आ शब्द विन्यास आ अलंकारक एहन छटा अन्यत्र भेटब दुर्लभ अछि। जेना - रसना रोचक श्रवण विलास रचय कापर पद गोविन्द दास। अपन श्रुति माधुर्य आ ललित पदक हेतु प्रसिद्ध छथि। हिनक अपन पद केँ श्रुति मधुर, ललित, अर्थानुग्राही आ समता सँ युक्त बनयबा मे अनेकों शब्द रचनाकें तोरए पड़लन्हि। अर्थ दूर भए गेलन्हि आ कतेको भाव झांपल रहि गेलन्हि। मुदा अर्थक प्रसाधन हेतु शब्दक विन्यास करब नहि छोड़लन्हि। प्रो.रमानाथ हिनक रचना केंं पसंद करैत छथि। हिनक रचना मे शब्दाडम्बर बिशेष अछि। श्रंगारक बहु विध वर्णन, कल्पनाक उड़ान, प्रतिभाक सभ अंश हिनक काव्य मे भेटत। परन्तु भाषाक प्रसिद्ध प्रौढ़ता सम्भव नहि अछि। ओहि हेतु जे अभ्यास चाही तकर हिनका मे नहि भेटैछ। हिनक भक्ति परक विभिन्न पद एहि रुपें भेटैछ - नवधा, कुसुम बन्दना, प्रेमक महिमा, नांगर गुरु, मुखचन्द्र, अभिसार साधना, विद्यापति बन्दना, नव सागर, प्रेम वैचित्र्य, विरह हुतास, मदन मोहन। एहि सभ पद मे कोनो ठाम कवि राधाक वर्णन कएलन्हि अछि तँ कोनो ठाम प्रेमक विभिन्न स्वरूप केँ चिन्हित कएलन्हि अछि। ' नवधा' मे कविक लेखनी बाजि उठैछ - "भजह रे मन नन्द नन्दन अभय चसार बिन्द दुर्लभ मानव जनम सत्संग तरह संभव सिन्ध।" कुसुम बन्दना मे कवि नायिकाक रुप सौंदर्यक चमत्कृत वर्णन प्रस्तुत कएलनि अछि। वस्तुतः अत्यंत स्वाभाविक पंक्ति दृष्टिगत होईछ। अभिसार साधनक क्रम मे कविक पांति देखबा योग्य अछि - "कंटक गारि कुसुम सभ - - - - - - माधव तुम अभिसारक लागि।" गोविन्द दास नायक आ नायिकाक मध्य प्रेम स्वरूप सजीव चित्रण प्रस्तुत कएलन्हि। गोविन्द दास अपन काव्य गुरु विद्यापति केँ मानने छलाह आ हुनक बन्दना करैत छलाह। प्रेम विचित्र शीर्षक मे नायक ओ नायिकाक प्रेमक विचित्रता पर दृष्टिपात कएलनि। गोविन्द दासक समस्त पद केँ देखला पर स्पष्ट होइत अछि जे राधा ओ कृष्णक वर्णन मे श्रृंगारिकताक समावेश रहितो भक्ति भावक प्रधानता रहल अछि। हिनक रचना मे शब्दक सरसता ओ मार्मिक वर्णनक विशुद्धता, अनुप्रासंगिकता, कल्पनाक दृढ़ता ओ प्रौढ़ता एवं भावक गंभीरता भेटैछ।


text:
दरभंगा, मिथिला मिरर-निशांत झा: ललित नारायण मिथिला विश्वविद्यालय मे पिछला साढ़े तीन साल सं भूखले पेट अनुकम्पा पर नौकरी करय वला के नव साल खुशहाली लय कय आयल अछि। अनुकम्पा पर नोकरी करय वला सब के आब नियमित भुगतान शुरू भय जायत। कुलपति प्रो. साकेत कुशवाहा रविदिन प्रत्यूष नवबिहार सं बातचीतक क्रम मे कहलनि जे, हमर प्रयास रहत जे 4 जनवरी तक कर्मी के भुगतान कय देल जाय।
एतबे नहि सम्बद्ध महाविद्यालय मे सेहो खाली पेट शिक्षादान करय वला शिक्षक आ कर्मी के 4 जनवरी तक उनका अनुदान भेज देबाक बात कुलपति कहलनि। ओ कहलनि जे, अहि के लेल तैयारी जारी अछि। ओतहि महाविद्यालय मे कार्यरत शिक्षकेत्तर कर्मीक लेल सेहो नया साल खुशखबरीक रूप मे आयल अछि। हिनकर वेतन बिन्दुक निर्धारण सेहो भय जायत।
दोसर दिस दीक्षांत समारोहक तैयारी सेहो अंतिम रूप लय रहल अछि। कुलपति स्वयं कार्यक मोनेटरिंग कय रहल छथि। 6 जनवरी क दीक्षांत समारोह अछि, एहि सं पहिने सिण्डीकेट आ वित्त समितिक बैसक के तिथि सेहो तय कय देल गेल अछि।


text:
मुजफ्फरपुर, मिथिला मिरर: बिहारक मुजफ्फरपुर जिला शुक्रदिन लगातार दू टा हादसाक गवाह बनल। दू टा अलग-अलग सड़क हादसा मे 11 गोटेक मौत भय गेल। पहिल दुर्घटना मुजफ्फरपुर-मोतिहारी मुख्य मार्ग पर भेल जतय एकटा ट्रैक्टर तीन गोट मोटरसाइकिल सवार के कुचलि देलक, जाहि मे तीनूक मौत भय गेल। दुपहर बाद दोसर घटना जिलाक अहियापुर इलाका मे भेल जतय ऑटो-ट्रकक टक्कर मे आठ गोटेक मौत भय गेल। घटना मे चारि गोटे गंभीर रुप सं घायल भय गेल अछि। जकर इलाज एसकेएमसीएच मे चलि रहल अछि।
घटना अहियापुर थानाक भीखनपुर के समीप एन एच-77 पर घटल अछि। घटनाक लेल पुलिस के जिम्मेवार बताबैत लोक जमिकय बवाल केलक। मौका पर पहुंचल दू टा एम्बुलेंस आ दू टा रिकवरी वैन के सेहो आक्रोशित भीड़ निशाना बनेलक। एम्बुलेंस चालक गाड़ी लय भागि गेल। पुलिसक संग सेहो भीड़क हाथापायी भेल। आक्रोशित लोक लहास के सड़क पर राखिकय मुजफ्फरपुर सीतामढी एन एच-77 के जाम कय देलक।
प्रत्यक्षदर्शि के अनुसार ट्रक सीतामढी स मुजफ्फरपुर जा रहल छल। जकरा पुलिसक बोलेरो गाड़ी खदेड़ रहल छल। बोलेरो के ओवरटेक करबाक दौरान ट्रक सामने स आबि रहल ऑटो के टक्कर मारलक। ऑटो के घसीटैत ट्रक सड़क कात मे खसि पड़ल।
मौका पर पहुंचल पुलिस आ प्रसाशन के लोक मृतक आ घायल के विषय मे जानकारी देबा सं साफ-साफ इनकार कय देलक। टक्कर एतेक जबर्दस्त छल जे, ऑटो पर सवार चारि गोटे के मौका पर मौत भय गेल जहन कि चारि गोटे इलाजक दौरान अस्पताल मे दम तोड़ि देलक।


text:
मधुबनी, मिथिला मिरर: राजनगर रेलवे स्टेशन पर सब अप एवं डाउन ट्रेनक ठहराव सुनिश्चित करेबाक लेल समाजसेवी व जिला नाई संघक पदाधिकारी गौरी शंकर ठाकुर रेल मंत्री व रेल मंत्रालयकें उच्चाधिकारी सं केलनि अछि। ठाकुर कहलनि जे, राजनगरमे सब ट्रेनक ठहराव नहि भेला सं रेल यात्रीकें काफी परेशानी होईत अछि।
ओ दरभंगा सं खुजय वला सब ट्रेनक विस्तार जयनगर तक करबाक सेहो मांग केलनि अछि। रेल यात्रीक सुविधाकें लेल राजनगर स्टेशनके दुनू प्लेटफार्मक उंचाई बढेबाक, प्लेटफार्म नंबर एककें यात्री शेडक विस्तार करबाक, प्लेटफार्म नंबर दू आ तीन पर यात्री शेडक निर्माण करबाक, अहि स्टेशन पर फुट ओवरब्रीज बनेबाक मांग रेलवेक उच्चाधिकारी सं केलनि अछि।


text:
पटना, मिथिला मिरर: मोदी सरकारक नोटबंदीक फैसला पर शनिदिन पार्टीक सांसद आ विधायकक संग मंत्रणा केलाक बाद राजद सुप्रीमो लालू यादव आंदोलन तेज करबाक एलान केलनि। पटना मे मीडिया स बात करैत लालू प्रसाद कहलनि जे, 28 दिसंबर क राजद के सब जिला मुख्यालय पर धरना प्रदर्शन होयत। बाद मे नोटबंदीक खिलाफ पटना मे विशाल रैलीक सेहो आयोजन कायल जायत।
राजद सुप्रीमो कहलनि जे, सब विपक्षी दलक पैघ नेता के रैली मे एबाक अपील कायल गेल अछि। ओ कहलनि जे, नोटबंदीक बाद के हालातक लेल मोदी जिम्मेवार अछि। 28 दिसंबर के बाद सब विपक्षी दलक नेता सं भेट कय नोटबंदीक खिलाफ आंदोलन तेज करब।
अहि सं पहिने सांसद आ विधायकक बैसक मे लालू कहने छलाह जे, कांग्रेस के नसबंदी जेना मोदीक नोटबंदी के हाल अछि।


text:
युगपुरुष अटल बिहारी वाजपेयीः सर्वमान्य एवं सर्वश्रेष्ठ भारतीय नेता
संकलन तथा अनुवादः प्रवीण नारायण चौधरी
अटल बिहारी वाजपेयी अपन अन्तिम साँस अखिल भारतीय आयुर्विज्ञान संस्थान दिल्लीक अस्पताल मे काल्हि १६ अगस्त, २०१८ केँ अपराह्णकाल ५ बाजिकय ५ मिनट पर लेलनि। ९३ वर्षीय बहुमुखी प्रधानमंत्री अटल बिहारी वाजपेयी हमरा लोकनि केँ १६ अगस्त २०१८ केँ छोड़ि देलनि। भगवान् हुनक आत्मा केँ शांति प्रदान करथि। अटलजीक मृत्यु पर ७ दिनक राष्ट्रीय शोक केर घोषणा कयल गेल अछि।
बहुप्रतिभावान् राजनीतिज्ञ अटल बिहारी वाजपेयी भारतीय राजनीति मे विगत ५० वर्ष सँ सक्रिय छलाह। अपन राजनैतिक यात्रा मे वाजपेयीजी सब सँ अधिक आदर्शवादी आ प्रशंसनीय राजनेता भेलाह। अटलजी जेहेन नेता हयब पूरा देश लेल गर्व केर बात थिक। हुनकर बहुतो रास काज केर कारण देश आइ एहि स्थान धरि पहुँचल अछि। जवाहरलाल नेहरुक बाद अगर कियो ३ बेर प्रधानमंत्री बनला तऽ ओ अटल जी टा छथि। अटल जी पैछला ५ दशक सँ संसद मे सक्रिय रहथि, संगहि ओ एकलौता राजनेता छथि जे ४ अलग-अलग प्रदेश सँ सांसद चुनल गेलाह। अटल जी भारतक आजादीक पहिने सँ राजनीति मे आबि गेल छलाह, ओ गाँधीजी केर संग भारत छोड़ो आन्दोलन मे सेहो भाग लेने छलाह आर कतेको बेर जेल यातना सेहो भेहो भोगलनि।
अटलजी बहुमुखी प्रतिभाक धनी व्यक्ति छलाह, ओ बहुत नीक कवि सेहो छलाह जे राजनीति पर सेहो अपन कविता आर व्यंग्य सँ सब केँ आश्चर्यचकित कय देल करथि। हुनकर बहुतो रास रचना प्रकाशित सेहो भेल अछि जे आइयो लोक रुचि सँ पढल करैत अछि। अटलजी केँ अपन मातृभाषा हिन्दी सँ बहुत सिनेह छलन्हि। अटलजी पहिल राजनेता बनलाह जे राष्ट्रसंघ केर जेनरल असेम्बली मे हिन्दी मे भाषण देने छलाह। अटलजी पहिल बेर सिर्फ १३ दिन लेल प्रधानमंत्री बनलाह। तदोपरान्त १ साल केर बाद ओ फेरो प्रधानमंत्री बनलाह आर एहि बेर सेहो हिनकर प्रधानमंत्रित्वकाल कुल १३ मास (लगभग १ साल) केर रहल। तेसर बेर अटलजी जखन प्रधानमंत्री बनलाह तखन हुनकर कार्यकाल पूरा ५ वर्ष केर रहल आर ओ सब सँ बेसी सफल मानल गेलाह।
अटल बिहारी वाजपेयीक जीवनी पर समग्र मे एक दृष्टिः
१. पूरा नामः अटल बिहारी वाजपेयी
२. जन्मः २५ दिसम्बर १९२४ ई.
३. मृत्युः १६ अगस्त २०१८ ई.
४. जन्मस्थानः ग्वालियर, मध्यप्रदेश
५. माता-पिताः कृष्णा देवी, कृष्णा बिहारी वाजपेयी
६. विवाहक स्थितिः अविवाहित
७. राजनीतिक दलः भारतीय जनता पार्टी
८. अवार्डः १९९२ – पद्म विभूषण, १९९४ – लोकमान्य तिलक अवार्ड, १९९४ – सर्वोत्तम सांसद अवार्ड, १९९४ – पंडित गोविन्द वल्लभ पन्त अवार्ड, २०१४ – भारत रत्न
अटल बिहारी वाजपेयीक बालपन ओ आरंभिक जीवनः
अटलजीक जन्म मध्यप्रदेश केर ग्वालियर जिला मे मध्यमवर्गीय परिवार मे भेलनि। अटलजीक ७ भाइ-बहिन छलन्हि। हुनक पिता कृष्णा बिहारी विद्यालय शिक्षक एवं कवि छलाह। स्वरास्ती स्कूल सँ प्रारंभिक पढाई उपरान्त अटलजी लक्ष्मीबाई महाविद्यालय सँ स्नातक पूरा कयलनि, पुनः ओ कानपूर केर डीएडब्ल्यू कालेज सँ इकोनोमिक्स मे स्नातकोत्तर डिग्री हासिल कयलनि। ओ लखनऊ केर ला कालेज मे आगाँ पढबाक लेल आवेदन देलनि लेकिन फेर हुनका पढाई मे मोन नहि लगलनि आर ओ आरएसएस द्वारा प्रकाशित पत्रिकाक संपादक केर रूप मे काज करयल लगलाह। अटलजी केँ एक बहुत नीक पत्रकार, राजनेता आ कवि केर रूप मे जानल जाइत अछि। अटलजी कहियो विवाह नहि कयलनि मुदा ओ बी एन कौल केर दुइ बेटी नमिता आ नंदिता केँ गोद लेने छलाह। अटलजी सच्चा देशभक्त रहलाह, पढाई करैत समय सेहो ओ आजादीक लड़ाई मे बड़का-बड़का नेताक संग ठाढ रहला। ओ ताहि समय बहुतो रास हिन्दी न्यूजपेपर केर संपादक सेहो रहलाह।
अटल बिहारी वाजपेयीक राजनैतिक यात्रा
अटलजीक राजनैतिक यात्रा स्तंत्रता सेनानीक रूप मे शुरू भेलनि। १९४२ केर भारत छोड़ो आन्दोलन मे बाकी नेता लोकनिक संग ओ भाग लेलनि आर जेल सेहो गेलाह। एहि क्रम मे जनसंघ केर नेता श्यामा प्रसाद मुखर्जी संग भेंट भेलनि। अटलजी मुखर्जीक संग राजनीति केर दांव-पेंग सीखलनि। मुखर्जीक स्वास्थ्य खराब रहल लगलनि आर कनिके दिन मे हुनकर मृत्यु सेहो भऽ गेलनि, तेकरा बाद अटलजी भारतीय जनसंघ केर बागडोर संभारलनि आर एकर विस्तार पूरे देश मे कयलनि।
- *१९५४ मे बलरामपुर सव ओ मेम्बर अफ पार्लियामेन्ट चुनल गेलाह। जवानीक दिन मे सेहो अटलजी केँ अपन सोच आ समझ केर कारण राजनीति मे काफी आदर आ सम्मान भेटलनि।
- *१९६८ मे दीनदयाल उपाध्याय केर मृत्युक बाद अटलजी जनसंघ केर राष्ट्रीय अध्यक्ष बनलाह। एकरा बाद ओ किछु वर्ष धरि नानाजी देशाई, बलराज मध्होक आ लाल कृष्ण आडवाणीक संग मिलिकय जनसंघ पार्टी केँ भारतीय राजनीति मे आगाँ बढेबाक लेल कठिन परिश्रम कयलनि।
- *१९७७ मे भारतीय जनसंघ पार्टी द्वारा भारतीय लोकदल केर संग गठबंधन कय ललेनि, जेकरा जनता पार्टी नाम देल गेलैक। जनता पार्टी बहुत जल्दी विकसित भेल आ स्थानीय चुनाव मे एकरा सफलता सेहो भेटलैक। एकर बाद जनता पार्टी केर नेता मोरारजी देसाई जखन प्रधानमंत्री बनलाह आर सत्ता मे एलाह तखन अटलजी केँ विदेश मंत्री (एक्सटर्नल अफेयर मिनिस्टर) बनायल गेलनि। एकरे बाद ओ चीन आ पाकिस्तानक दौरा पर गेलाह जतय ओ एहि देश सब सँ भारतक संबंध सुधारबाक प्रस्ताव रखलनि।
- *१९७९ मे जखन मोरारजी देसाई प्रधानमंत्री पद सँ इस्तीफा दय देलनि, तखन जनता पार्टी टूटय लागल। अटलजी तखन १९८० मे लाल कृष्ण आडवाणी तथा भैरव सिंह शेखावत संग मिलिकय भारतीय जनता पार्टी (बीजेपी) बनौलनि आर पार्टीक पहिल राष्ट्रीय अध्यक्ष बनलाह। ऐगला पाँच साल धरि अटलजी पार्टीक अध्यक्ष पद पर रहलाह।
- *१९८४ केर चुनाव मे बीजेपी मात्र २ सीट पर जीतल, जेकरा अटलजी पार्टी केँ मजबूत बनेबाक लेल जी-तोड़ प्रयास करब शुरू कयलनि आर पार्लियामेन्ट केर ऐगला चुनाव १९८९ में बीजेपी केँ ८८ सीट पर बढत संग आगाँ रहल।
- *१९९१ मे विपक्ष केर मांग केर चलते एक बेर फेर पार्लियामेन्ट मे चुनाव भेल, जाहि मे एक बेर फेर बीजेपी १२० सीट केर संग आगाँ रहल।
- *१९९३ मे अटलजी सांसद मे विपक्ष केर नेता बनिकय बैसलाह। नवम्बर १९९५ मे मुंबई मे भेल बीजेपी कांफ्रेन्स मे अटलजी केँ बीजेपी केँ प्रधानमंत्री प्रत्याशीक रूप मे घोषित कयल गेलनि।
अटल बिहारी वाजपेयी जी केर प्रधानमंत्री बनबाक यात्रा
- *१९९६ मे भेल चुनाव मे बेजीपी एकमात्र सबसँ पैघ राजनीतिक दल बनल। मई १९९६ मे बीजेपी केँ जीत भेटलैक आर अटलजी केँ प्रधानमंत्री पद लेल चुनल गेलनि। लेकिन बीजेपी केँ दोसर पार्टी सँ समर्थन नहि भेटलैक, जाहि कारण बीजेपी सरकार खैस पड़ल आर मात्र १३ दिन मे अटलजी केँ पद सँ इस्तीफा देबय पड़ि गेलनि।
- *१९९६ सँ १९९८ केर बीच मे २ बेर दोसर सरकार बनलैक लेकिन समर्थन नहि भेटला सँ ओहो खैस पड़ल। एकरा बीजेपी दोसर पार्टी सभक संग मिलिकय नेशनल डेमोक्रेटिक एलायंस (एनडीए) केर गठन केलक। बीजेपी फेर सत्ता मे आयल लेकिन एहि बेर सेहो ओकर सकराक मात्र १३ मासक रहल, अन्ना द्विड़ मुन्नेत्र पार्टी अपन समर्थन वापस लय लेने छल।
- *१९९९ मे कारगिल मे भेल भारत पाकिस्तान युद्ध मे भारत केँ भेटल विजय सँ अटलजीक सरकार केँ आरो मजबूत बना देलक। एहि जीत सँ लोक हुनका एक नीक भविष्यक नेताक रूप मे देखय लागल।
- *एकरा बाद भेल चुनाव मे बीजेपी द्वारा एनडीए केँ फेर सँ मजबूत कयल गेल आर चुनाव मे ठाढ भेल। कारगिल केर जीत सँ भारतवासी बहुत प्रभावित भेल छल आर सब कियो बीजेपी केँ फेर सँ जीत दियौलक, जेकरा बाद अटल बिहारी वाजपेयी तेसर बेर प्रधानमंत्रीक कुर्सी पर बैसलाह।
- *वाजपेयी सरकार द्वारा एहि बेर पूरे ५ वर्ष सरकार चलायल गेल आर पहिल गैर-कांग्रेसी सरकार द्वारा देशक शासन पूरे कार्यकाल धरि हिनकहि नेतृत्व मे चलि सकल। जखन कि चुनौती विभिन्न दल आ विभिन्न विचारधारा केँ समेटिकय चलेबाक आ पूर्वक अनुभव नीक नहि रहबाक कायम छल। तथापि सब केँ समेटिकय देशक शासनक बागडोर सम्हारब अटलजी केँ सर्वमान्य नेता बना देलक। सब पार्टी मिलिकय निर्णय लेलक जे देशक आर्थिक व्यवस्था केँ सुधारबाक लेल प्राइवेट सेक्टर केँ आगू बढायल जाय। अटलजीक मुख्य योजना मे नेशनल हाईवे डेवलपमेन्ट प्रोजेक्ट आ प्रधानमंत्री ग्राम सड़क योजना रहल छल।
- *अटलजी विदेश सँ लगानी केँ बढावा देलनि आ आईटी सेक्टर प्रति लोक केँ जागरुक कयलनि। सन् २००० मे अमेरिकाक राष्ट्रपति बिल क्लिंटन भारतक दौरा पर एलाह, एहि दौरा मे दुनू देशक प्रगति आ सम्बन्ध मे सुधार भेल जेकर अर्थतंत्र पर दूरगामी प्रभाव पड़ल। हालांकि अटल बिहारी वाजपेयी अपन पूर्वहि केर अधूरा कार्यकालक मौका मे परमाणु परीक्षण कय केँ विश्व केँ ई अनुभूति करा देने छलाह जे विश्वक शक्तिसंपन्न राष्ट्र मे भारतक स्थान केकरो सँ कमजोर नहि छैक। अमेरिका तदोपरान्त आर्थिक प्रतिबन्ध आदि सेहो लगौने छल, परञ्च अटल बिहारी वाजपेयीक सक्षम नेतृत्व ओहि प्रतिबन्ध केँ दरकिनार करैत उल्टा अमेरिका केँ भारतक बाजार सँ वंचित भेलापर उल्टे नुकसान भेटबाक यथार्थ स्थिति सँ परिचय करा देने छलाह।
- *२००१ मे अटलजी पाकिस्तानक राष्ट्रपति परवेज मुशर्रफ केँ भारत एबाक आमंत्रण पठौलनि। ओ चाहैत छलाह जे भारत-पाक सम्बन्ध मे सुधार हो, आगरा मे भेल ई वार्ता आइ धरि लोक केँ याद अछि। एकरा बाद लाहौर बस चलेबाक कार्यक्रम सेहो हिनकहि सक्षम नेतृत्व मे शुरू कयल गेल, जाहि मे पहिल बेर स्वयं यात्रा कयलनि। लेकिन हुनकर ई मुहिम सफल नहि रहलनि, अटलजीक विदेश नीति बहुत बदलाव नहि कयलक लेकिन एहि सब बात लेल जनता हुनकर खूब सराहना कयलक।
- *२००१ मे अटलजी द्वारा सर्व शिक्षा अभियान सेहो शुरू कयलनि।
- *आर्थिक सुधार लेल अटलजी बहुत रास योजना शुरू कयलनि, जेकरा बाद ६-७% विकास दर संभव भऽ सकल भारत मे। एहि पूरे दुनिया मे भारतक नाम जोर-शोर सँ उभैरकय आगाँ आयल आर बहुल्य लोक एहि देश केँ चिन्हय लागल।
- *२००४ मे कांग्रेस केर जीतक संग अटलजी प्रधानमंत्री पद सँ इस्तीफा दय देलनि।
- *सन् २००५ मे अटलजी राजनीति सँ रिटायरमेन्ट केर बात घोषित कय देलनि। एकरा बाद २००९ मे भेल चुनाव मे ओ हिस्सा तक नहि लेलनि।
पैघ आ महत्वपूर्ण कार्य
- *सत्ता मे एलाक सिर्फ १ महीना बाद अटलजी व हुनक सरकार द्वारा मई १९९८ मे राजस्थानक पोखरन मे ५ गोट अंडरग्राउन्ड परमाणु परीक्षण करबौलनि। परीक्षण पूरा सफल रहल, जेकर चर्चा देश-विदेश मे खूब जोर-शोर सँ कयल गेल।
- *अटलजी द्वारा शुरू कयल गेल नेशनल हाईवे डेवलपमेन्ट प्रोजेक्ट (एनएचडीपी) व प्रधानमंत्री ग्राम सड़क योजना (पीएमजीएसवाई) हुनकर हृदयक अत्यन्त करीबी छल, ओ एहि सभ सँ सम्बन्धित समस्त कार्य स्वयं केर रेखदेख मे करैत छलाह। एनएचडीपी द्वारा ओ देश केर चारि मुख्य शहर दिल्ली, मुंबई, चेन्नई आ कोलकाता केँ जोड़बाक कार्य कयलनि। पीएमजीएसवाई द्वारा पूरे भारत केँ नीक सड़क भेटल जे छोट-छोट गाँव केँ शहर सँ जोड़लक।
- *कारगिल युद्ध आ आतंकवादी हमलाक दौरान अटलजी द्वारा लेल गेल निर्णय, हुनकर लीडरशीप आ कूटनीति (डिप्लोमैसी) सब केँ प्रभावित केलक जाहि सँ हुनकर छवि सभक सोझाँ एकटा सर्वश्रेष्ठ नेता आ जनप्रिय नीतिकारक रूप मे बनल।
- अटल बिहारी वाजपेयी केँ अवार्ड तथा उपलब्धि
- *१९९२ ई. मे देशक लेल नीक काज करबाक कारण अटलजी केँ पद्म विभूषण सँ सम्मानित कयल गेलनि।
- *१९९४ ई. मे हुनका बेस्ट एमपी (सांसद) केर अवार्ड भेटलनि।
- *२०१४ मे देशक सर्वोच्च सम्मान भारत रत्न सँ अटल बिहारी वाजपेयी केँ सम्मानित कयल गेलनि। ई सम्मान हुनकर जन्मदिन २५ दिसम्बर केँ राष्ट्रपति प्रणव मुखर्जी द्वारा हुनकहि निवास स्थान पर देल गेलनि। अटलजीक वास्ते पहिल बेर कोनो राष्ट्रपति प्रोटोकाल तोड़िकय घर जाय केँ सम्मान हस्तान्तरित कयलनि।
- *प्रधानमंत्री मनमोहन सिंह अटलजी केँ भारतीय राजनीति केर भीष्म पितामह कहैत छलाह।
- *अटलजी चारि अलग-अलग प्रदेश मध्यप्रदेश, उत्तरप्रदेश, गुजरात आ दिल्ली सँ सांसद चुनल गेलाह।
अटलजी केँ संगीतक बहुत सख रहनि, हुनकर पसंदक गायिका-गायक-संगीतकार मे लता मंगेशकर, मुकेश आ मो. रफी छलाह। अटलजी आजीवन विवाह नहि करबाक प्रतिज्ञा लेने रहथि जाहि पर ओ कायम सेहो रहलाह। हुनक द्वारा गोद लेल बेटी नमिता आ नंदिता सँ ओ एकदम नजदीकी रखलनि, अटलजी अपन समस्त सम्बन्धी सँ सेहो बहुत बेसी लगाव रखैत छलथि। ९० साल केर भऽ चुकल अटलजी बहुतो रास बीमारी सँ पीड़ित छलाह, हुनका ठेहुन मे दर्द, चीनीक बीमारी आर उम्रक संग होमयवला अन्य विभिन्न बीमारी छलन्हि। बीजेपीक लेल अटलजी एक पिता आ संरक्षक छलाह, आइ देशक हरेक नागरिक अटलजी केँ सम्मानक दृष्टि सँ देखैत अछि। दोसर पार्टीक सदस्य सेहो अटलजी केँ अपन प्रेरणाक स्रोत मानैत अछि। हमरा लोकनि अटलजी केँ सम्मान दैत छी आ हुनक पुण्यात्माक चिर शान्ति लेल ईश्वर सँ सदैव प्रार्थना करैत छी। ओ अमर छथि, समूचा भारत आ विश्व मे।
हरिः हरः!!


text:
— कीर्ति नारायण झा।
“खंजनी चलली बगरा चालि, तऽ अपनो चालि बिसरली,” “बारीक पटुआ तीत,” “अप्पन तीमन तीत आ अनकर तीमन मीठ””तीन तिरहुतिया तेरह पाग” इत्यादि अपना सभक ओहिठाम एहि तरहक अनेकों कहबी छैक जे एहि दिस हमरा सभके ध्यान आकृष्ट करैत अछि जे हमरा लोकनि बहुत जल्दी अपना के छोड़ि दोसर दिस आकृष्ट भऽ जाइत छी तेँ बहुत लोक हमरा सभकें परचट्ट के संज्ञा दैत छैथि। हमरा सभके भोजन के अतिरिक्त आनो चीज जेना वस्त्र, रहवाक तौर तरीका अपन संस्कार इत्यादि सेहो अपना सँ बेसी अनकर नीक लगैत अछि। साड़ी आ धोती पहिरनाइ हमरा सभ बेकवर्ड के निशानी बुझैत छी। मूल श्रृंगार के छोड़ि ब्युटी पार्लर कल्चर के श्रेष्ठ बुझैत छी, बिवाह पंचमी, मधुश्रावणी के गौण बुझैत करवा चौथ के मनावय में अपना के सर्वश्रेष्ठ बुझैत छी। ई हमर सभक दुर्भाग्य अछि जे हमरा लोकनि अपन स्वच्छ आ सबल सांस्कृतिक धरोहर के आहुति चढा कऽ दोसर संस्कृति के स्वीकारि अपना के आधुनिकताक नाम पर थोपड़ी बजबैत छी। हमर सभक श्रेष्ठ विधि ब्यवहार जकरा विषय में कहल जाइत छैक जे बिवाह सँ विध भारी आ ओहि विधि के छोड़ि पंजाब आ हरियाणा कल्चर सँ बरमाला के श्रेष्ठ बुझैत छी, बरियाती द्वारा सुहाग देवाक विधि के बेकवर्ड बुझैत छी आ ई सभ देखि हमरा सभके कतेको ठाम इ सुनय पड़ैत अछि जे अहाँ सभ जे स्त्री शिक्षाक लेल एतेक आह्वान करैत छियैइ इ तकरे दुष्परिणाम अछि आ हमरा लोकनि कखनहु काल कऽ सोचवाक लेल वाध्य भऽ जाइत छी जे की शिक्षा के एतेक दुष्प्रभाव होइत छैक जे लोक अपन संस्कृति के बिसरि दोसर संस्कृति के पुष्पित करवाक शिक्षा प्रदान करैत अछि तऽ निष्कर्ष पर पहुँचै छी जे नहि इ उचित शिक्षाक, आ पारिवारिक संस्कार के अभाव होयवाक कारणे होइत अछि। हम सभ अपन मिथिला छोड़ि कतहु प्रवास करैत होइ, हमरा लोकनि अपन मीठ बोली, इन्द्रधनुषी संस्कार, आ मधुर ब्यवहार सँ सभठाम अपना के सभ सँ आगू के पंक्ति में ठाढ कऽ सकैत छी। कार्यालय सँ अपन परिवार सँ जखन हमरा लोकनि अपन मीठ मैथिली भाषामे बात करैत छी तऽ एक बेर कार्यालय में उपस्थित अन्य भाषा बाजय बला लोकक मुँह सँ अवश्य निकलैत छैक जे वाह। कतेक मधुर भाषा? मुदा दुर्भाग्य एहि बात के जे एकरा हम सभ पिछड़ल होयवाक परिचायक बुझैत छी। हमरा सभक अपन सांस्कृतिक धरोहर के बचएबाक लेल खूब उत्साह के संग मुहल्ला बला सभ के आमंत्रित कऽ कऽ अप्पन सुच्चा मैथिलक संस्कार सँ पावनि तिहार, मुंडन, उपनयन, बिवाह इत्यादि सँ मनेवाक चाही आ सभकेँ अपन सुदृढ़ विधि ब्यवहार के विषय में विस्तार सँ बताओल जयवाक चाही तखने हमरा लोकनि अपन सांस्कृतिक संरक्षण आ सम्वर्धन कऽ सकैत छी। हमरा लोकनि प्रवासी मैथिल के केरल, बंगाल, तमिलनाडु इत्यादि के अप्रवासी लोकनि सँ शिक्षा लेवाक आवश्यकता अछि जे ओ लोकनि अपन एकहुटा संस्कृति के छोड़ैत नहिं छैथि। हमरा सभक ओहिठाम केर पवित्र छैठ पावनि आइ राष्ट्रीय आ अन्तर्राष्ट्रीय स्तर पर अपन स्थान प्राप्त कयलक जे एहि दिस संकेत करैत अछि जे सांस्कृतिक गतिविधिक चर्चा आ ओकरा विधिवत रूप सँ मनाओला सँ क्षितिज धरि पहुँचाओल जा सकैत अछि मात्र इच्छाशक्ति होयवाक चाही। हम मिथिलावासी में येएह तऽ सर्वश्रेष्ठ गुण होइत अछि जे जँ हमरा लोकनि किछु ठानि ली तऽ ओकरा पूरा कयलाक पश्चाते दम लैत छी तऽ आउ सभ मिलि अपन इन्द्रधनुषी संस्कृति के प्रचार प्रसार हेतु आगू बढी आ दुनिया के अनुभव कराबी जे हमर संस्कार सर्वश्रेष्ठ अछि नहिं तऽ वेएह हाल हेएत जे वर्तमान में अछि जे “अपन बरद कुरहरिये नाथब ताहि सँ मतलब अनका की आहि रे तोरी भल्ला की 🙏


text:
आभा झा।
# मिथिला में अतिथि सत्कार
अतिथि देवो भवः एकटा बड पुरान आर प्रचलित कहावत छैक। जेकर अर्थ अछि मेहमान देवता के समान होइत छैथ। मिथिला में अतिथि सबहक भगवान जेकां सम्मान आर आदर सत्कार कैल जाइत छैन। अतिथि अपना ओत कोनो रूप में आइब सकैत छैथ। ओ चाहे समबंधिक होइत या कोनो अन्य व्यक्ति। भगवान आर अतिथि में कोनो अंतर नइ होइत छैक। अतिथि के सत्कार मिथिला में पूजा मानल जाइत छैक। ओ चाहे अमीर होइत या गरीब अपन हैसीयत के हिसाब स निस्वार्थ भाव स पाहुन-परख के सत्कार करैत छैथ।
मिथिलांचल में अतिथि के देवतुल्य मानल जाइत छैन। हम त अपना ओत जे देखने छी अपन मां,दादी,नानी सबके ओहि मुताबिक लिख रहल छी। पाहुन-परख के पेहने हाथ जोड़ि क प्रणाम क हुनकर स्वागत कैल जाइत अछि। हुनकर हाथ में कोनो सामान छैन त ओकरा उचित स्थान पर राइख देल जाइत अछि। पाहुन-परख के फेर कुर्सी या सोफा देखा क बइस के विनती कैल जाइत छैन। तत्पश्चात हुनका पीय लेल पइन देल जाइत छैन। पाहुन के बइसला पर अपने बइसबाक चाहि इ केला स हुनकर प्रति आदर भाव व्यक्त होइ छैन। हुनकर कुशल मंगल पुछल जाइत छैन। ओकर बाद हुनका चाय काॅफी या शरबत बना क देल जाइत छैन। इ सब आदर सत्कारक एकटा अंग अछि।
अपना मिथिला में सचार लगैत छैक। पाहुनक स्वागत लेल पूरा परिवार सक्रिय रहैत छैक। सचार में कम स कम ग्यारह तरहक तरकारी हेबाक चाही। पाहुन के भोजनक थारी के संगे बाटी में व्यंजन सबहक सज्जा देखैत बनैत अछि। अपना मिथिला में अतिथि सत्कार में तिलकोरक तरूआ त हेबाके चाही। पाहुन के भोजन करबै काल तिलकोरक तरूआ नहि रहै त सचार पूर्ण नहि मानल जायत। मिथिलांचल में एकर खास महत्व छैक।
अपन मिथिला में जमाय के विष्णु मानल जाइत छैन। भगवान राम के विवाह मिथिला में हेबाक कारण एत जमाय के उत्कृष्ट सत्कारक प्रथा अछि। पेहने त गाम मे पाहुन के ऐला पर हुनका पैर धोइ लेल पइन देल जाइत छल। तखन भोजन स पहिने ओहि जगह के मइट के घर के गोबर स निप क आर अगर पक्का के घर रहल त ओहि जगह के पोइछ क तखन पीढ़ी या आसन लगा क पाहुन के भोजन लेल बैसैल जाइत छल। मुदा आब त टेबल,कुर्सी पर सेहो बैसा क देल जाइत छैन। पुरा घरक बाल बच्चा सब पाहुन के सत्कार में लाइग जाइ छैथ। पाहुन अगर विदा होइत छैथ त हुनकर संगे किछ दूर अरियात लेल मिथिलाक लोक जाइ छैथ। हमरा सब के हमेशा अपन अतिथि के आदर करबाक चाहि आर यैह भाव अपन आबै वाला पीढ़ी के सीखेबाक चाहि कि अतिथि देवो भवः ।
चंदनक खुशबू चौखैट पर बिछबैत छी
पवित्र भाव स खुशीक दीप जरबै छी
हमर अतिथि आयल छैथ भगवान बनि क
हमर भगवान के ह्रदय स तिलक लगबैत छी
महैक उठल इ घर आंगन
जखन स अहां पधारल छी
ऐहेन एहसास होइत अछि मोन में
जन्म स अहां हमर छी।


text:
मिथिला समाज मे ‘दहेज मुक्त मिथिला’ केर लहर
– राम बाबु सिंह, मधेपुर (कलुआही) – हाल दिल्ली सँ
विवाह संस्कार आ दहेज़ दुनु मिथिलांचल के घरे घर घुसल छैक। मोन मस्तिष्क विवाह के संग दहेज़ स्वतः आबि जाइछ। अतेक शिक्षित भेलाक बादो एखनहुँ समाज में विवाह में माल जाल जेकाँ दाम लगैत छैक जेना कुनु मनुख के नहि माल जालक खरीद विक्री भ रहल छै। बुझायत अछि जेना विवाह मनुखक ढौआ केर ढेरी संग भऽ रहल होइक। ढौआ अछि तखन विवाह में कुनु तरहक अड़चन नहि हएत नहि तऽ कतबो सुशील सज्जन सभ्य कनियां कियैक नहि हो मुदा दहेज़ जँ नीक नहि तखन वर नीक भेटत ताहि मे सन्देह बुझु।
समाज में दहेज़ लेब एकटा अघोषित प्रतिष्ठाक विषय बुझाएत अछि। जतेक बेसी भेटल ओतेक पैघ प्रतिष्ठित बुझल गेल – एहेन भ्रम चारूकात पसरल अछि। फलां बाबूक बच्चा केँ अतेक रास दहेज़ भेटलनि संगहि नीक पढ़ल-लिखल कनिया सेहो। गाम घर में एकर चर्चा होइछ आ वर पक्ष मोछ पर ताव दैत गाम में अपन ऐंठल चाइल मे चलैत देखाएत अछि। मतलब दहेज़ लेब अपन आन-मान-शान बुझायत छैक बहुतो केँ। एहन लोक केँ दहेज़ केर प्रति कनियां पक्षक सहमति आ असहमति सँ कुनु मतलब नहि होएत छैक। एकरा सब केँ अपन स्वार्थ सिद्धि होमक चाहि चाहे विवाह उपरान्त कनिया पक्ष संग सम्बन्ध मधुर होयत वा जे किछु, भले खटासे आबि जाउक, एहेन दहेजलोलुप सब केँ ताहि सब बातक कुनु चिंता नहि।
परञ्च हमर गाम एहन में एकटा पैघ उदाहरण प्रस्तुत कएलाह अछि जेकर अहिठाम चर्चा कएनाइ तर्कसंगत आ नितान्त आवश्यक अछि। एक हप्ता पहिने अपन भातिज केर विवाह भेल मधुबनी जिलाक लक्ष्मीपुर गाम में। कोनो प्रकारक लेन देन नहि भेल। कनिया बहुत गरीब घरक मुदा सुशील सुन्दर आ पढ़ल लिखल छलीह। इमहर हमर हमर भ्राता श्री विशुनदेव राय जी सब तरहें सुखी सम्पन्न छथि। तीन गोट बेटा जाहि में दूटा सरकारी नौकरी कय रहल छथि आ जे सबसँ छोट से कलुआही में अपन दोकान पकड़ने छथि आ ओ दोकान खूब नीक जेकाँ चलैत अछि। जमल ब्यापार आ सेहो मिथिलाक माटि-पानि मे सोनाक उपजा दैत अछि कहबा मे अतिश्योक्ति नहि होयत।
ओना पहिने दुनु बेटाक विवाह सेहो बिना दहेज़ के खूब धूमधाम सँ कएने छलाह। हिनकर आदर्श विवाह गाम में बहुत चर्चा के विषय बनि गेल अछि। ओना हिनकर अपने संगी सम्बन्धी सब अहि बात सँ दुखी छथि की बिनु दहेज़ के विवाह किये करै छथि, से जखन गाम गेल छलहुँ तखन भाई जी कहैत छलाह। मुदा हिनकर विचार सुनि मोन हर्षित भ गेल, ओ कहलन्हि बौआ दोसर केँ कल्पाकय लेल गेल रुपैया कखनो केकरो सुख प्रदान नहि क सकैए, सदिखन ओ चिंताग्रस्त आर दुखी रहैत अछि। एकर किछू उदाहरण देलथि। एतबा सुनि हमर छाती बड़का टा भ गेल। एकटा बात हमहूँ कहब कि हमरो विवाह परिवारक मोन सँ बिना दहेज़ के भेल अछि तें हम एहन लोक के हृदय सँ प्रणाम आर सम्मान करैत छियैन्ह।
आशा अछि दहेज़ मुक्त मिथिलाक शुरुआत भ चुकल अछि आ आब ई तेजी सँ चहुंओर पसरि रहल अछि। हमर सार ई अछि की समाज में कनिया किनको लेल बोझ नहि लागै, कनिया समाजक अस्तित्व होइछ आ ताहि हेतु विवाह में दहेजक कुन काज ओना जे अपन कन्या के लेल परिवारक लोक यथा सम्भव स्वेच्छा सँ होय छन्हि, देबाक चेष्टा करैछ।
एक बेर पुनः भाई जी के चरण स्पर्श आ हिनकर आशीर्वाद भेटैत रहय तकर हम हृदय सँ अभिलाषा करैत छी संगहि हिनकर अहि सुन्दर दर्शन के भविष्य में समाज सेहो अनुसरण करताह। अहि शब्द के साथ हम अपन लेखन के विराम दैत छी।


text:
इस संस्था के अध्यक्ष श्री संजय झा "नागदह" कहला कि एहि संगोष्ठी मे मैथिली साहित्य के अनेको प्रसिद्ध साहित्यकार जेकि मैथिली साहित्य अकादमी आओर साहित्य अकादमी सँ सम्मानित भ' चुकल छैथ अप्पन - अप्पन विचार से मैथिली प्रेमी क' संबोधित करथिन।
संगोष्ठी केर आयोजन तीन चरण मे होयत। पहिल साहित्यिक होयत जाहिमे संस्था द्वारा स्मारिका केर विमोचन कायल जायत। दोसर चरण मे कविता पाठ होयत जाहिमे मैथिली के दिग्गज - दिग्गज कवि - कवियित्रि अप्पन ओजपूर्ण वाणी से कविता पाठ करथिन। तेसर चरण मे सांस्कृतिक कार्यक्रम केआयोजन होयत जाहिमे मैथिली के कैको सुप्रसिद्ध गायक - गायिका संगीत प्रस्तुत करथिन।
एहि बीच विद्यापति रचित गोसाउनिक गीत आओर छन्द काव्य पर कत्थक नृत्य ह्रदय राय जी द्वारा प्रस्तुत कायल जायत। राम चन्द्र मिश्र "मधुकर", डॉ० उदय नारायण सिंह"नचिकेता", मृदुला प्रधान, कामिनी कामायिनी, चंद्रशेखर पासवान, कुमकुम झा, जगदानंद झा "मनु', महेश झा"डखरामी", मनीष झा "बौआभाई", कुमारी शुभांगिनी चौधरी' मुख्य रूप सँ एहि संगोष्ठी मे भाग लेथिन।
एहि संगोष्ठी केर अध्यक्षता वरिष्ठ साहित्यकार डॉ० उमाकान्त झा करता। संगोष्ठी मे विशेष अतिथिक रूप मे मैथिली - भोजपुरी अकादमी के उपाध्यक्ष कुमार संजॉय सिंह आओर सुप्रसिद्ध लोक गायिका विजय भारती भाग लेथिन।
मैथिली संगीत केर प्रसिद्ध गायक विकास झा, आनन्द मोहन झा, गायिका विजया भारती, मैथिली ठाकुर, अंजू झा "रंगीली भौजी", व अन्य सेहो अप्पन प्रस्तुति देथिन।


text: नई दिल्ली । पत्रकारिता क क्षेत्र मे देश क सम्मानित रामनाथ गोयनका अवार्ड एहि साल बिहार क एकटा दंपति कए देल गेल अछि। एहि सम्मान क इतिहास मे एहन पहिल बेर भेल अछि जखन कोनो दंपति कए एकहि साल एकहि संग इ अवार्ड देल गेल अछि। न्यूज 24 क संस्थापक प्रबंध संपादक अजीत अंजुम कए टीवी पर रिपोर्टिग क लेल, ओतहि प्रिंट रिपोर्टिग क लेल हुनकर पत्नी आउटलुक क सहायक संपादक गीताश्री कए एहि साल क रामनाथ गोयनका अवार्ड भेटल अछि। नई दिल्ली मे आयोजित समारोह मे राष्ट्रपति इ पुरस्कार देलथि। अजीत कए इ पुरस्कार 2008 क कोसी बाढ़ क रिपोर्टिग, आ गीताश्री कए झारखंड, छत्तीसगढ़ आ मध्य प्रदेश क पिछड़ल इलाका स आदिवासी लड़की क तस्करी क सच दुनिया क सामने अनबा लेल देल गेल अछि। अजीत बेगूसराय क बेटा छथि, त गीताश्री मुजफ्फरपुर क बेटी छथि।


text:
विनीत ठाकुर
पूर्णिया।स्वतन्त्रता दिवस क पूर्व रात्रि अर्थात १४ अगस्त क मध्य रात्रि मे पूर्णिया शहर क झंडा चौक पर स्वतंत्रता क खुशी मे झंडा फहरेबाक परंपरा १९४७ ई सँ आबि रहल अछि। १९४७ ई मे मध्य रात्रि पश्र्चात जखैन आजादी क घोषणा कयल गेल, ओहि रात पहिल बेर एतय झंडा फहराओल गेल आ अहि परंपरा क पालन अद्यावधि कैल जा रहल अछि।
देश मे बाधा बॉर्डर पर सेहो १४ अगस्त क मध्य रात्रि मे तिरंगा फहराओल जाइछ।
झंडा चौक पर मध्य रात्रि मे तिरंगा फहरेबाक प्रथा अंग्रेजी दासता से मुक्त होयबाक घोषणा पश्र्चात शुरू भेल।स्वतंत्रता सेनानी क परिजन के कथनानुसार १४ अगस्त १९४७ केँ भारत क स्वतंत्रता के वार्ता अंतिम चरण मे छल आ स्थानीय स्वतंत्रता सेनानी सब, यथा शमशूल हक, डॉ लक्ष्मी नारायण सुधांशु, नरेंद्र प्रसाद स्नेही सहित अनेको राष्ट्र भक्त झंडा चौक पर दूपहरिये से जमा भय रेडियो पर क्षणक्षण क खबरि उत्सुकता से सुनि रहल छलाह।
रातिक बारह बाजि एक मिनट पर स्वतंत्रता के घोषणा होइतहिंँ सर्वत्र हर्ष व्याप्त भय गेल आ भारत माता की जय क जयघोष सँ आकाश गुंजायमान भय उठल। तत्काल एकत्रित स्वतंत्रता सेनानी सब झंडा चौक पर तिरंगा फहराय खुशी मनाओल।
स्वतंत्रता सेनानी नरेंद्र स्नेही क पुत्र दिनकर स्नेही जनौलनि जे अहि दिन झंडोत्तोलन में शमशूल हक साहेब क महत्त्वपूर्ण योगदान छल।यावतजीवन ओ स्वयं झंडोत्तोलन क आयोजन कैलनि आ १५ वर्ष पूर्व सुनकर जन्नतनशीन क बादो ई परंपरा कायम अछि।


text:
‘बिहारी’ नामक भाषाक कल्पनासँ पहिने मैथिली
मैथिली भाषाक सन्दर्भमे जँ देखल जाए तँ ग्रियर्सनसँ बहुत पहिने 1804 ई.मे जेम्स रोमर अपन आलेखमे एकरा महत्त्वपूर्ण स्थान देने छथि आ ओहिकालक पूरा बंगालप्रदेशमे बंगलाक बाद महत्त्व आ भाषाभाषीक संख्याक आधार पर मैथिलीकें दोसर स्थान पर रखने छथि जखनि कि उडिया तेसर स्थान पर अछि।
फोर्ट विलियम कालेजक शोधपत्रमे मैथिली पर विचार
ई एकटा शोध-प्रबन्ध थीक, जे फोर्ट विलियम कालेज, कोलकाताक हिन्दुस्तानी विभागक छात्रक द्वारा लिखल आ पढल गेल छल।
एहि शोध-प्रबन्धक सार्वजनिक वाचन गवर्नर हाउसमे तत्कालीन गवर्नर लार्ड रिचार्ड वलेस्ली, उच्चतम न्यायालयक मुख्य न्यायाधीश, अन्य न्यायाधीशगण, उच्चतम परिषदक सदस्यगण, मेजर जनरल आर्थर वेलेसली, मेजर जनरल डाउडसवेल, आ बगदादक राजदूत सोलेमन आगा, अधिकारीगण, अध्यापक आ सम्भ्रान्त नागरिक गण, सभ छात्रक समक्ष 20 सितम्बर, 1804 ई.मे भेल रहए। ई कार्यक्रम 9.30 प्रातःसँ आरम्भ भेल छल।
एहि कार्यक्रमक पहिल शोधपत्रक विषय छल- “ममालिकि हिंद की जुबानों की अस़ल बुनयाद संस्कृत है“– “The Shanscrit is the Parent Language of India” अर्थात् संस्कृत भारतक सभ भाषाक वास्तविक मूल थिक।
शोधकर्ता मिस्टर जे. रोमर छलाह, जे मूलतः मुम्बईक निवासी रहथि आ फोर्ट विलियम कालेजक छात्र रहथि। एहि शोध-प्रबन्ध पर दू टा प्रश्नकर्ता छलाह- पहिल वाकर महोदय, आ दोसर गोवान महोदय। एहि शोध-वाचनक संचालक रहथि कैप्टन मोआट।
ई शोधपत्र मूल रूपसँ हिन्दुस्तानी भाषामे लिखल गेल छल, मुदा ओकर अंग्रेजी अनुवाद सेहो वाचल गेल। एकर संगत मूल अंश एहि प्रकारें अछि-
“गारा या बंगला जुबान तमाम सूबऐ बंगाले में सिवाय सरहद्दी जिलओं में मुरव्वज है और लोग कहते हैं कि सिर्फ़ पूरब की त़रफ़ खूब सफाई से बोली जाती है और जिस तरह वहां के रहनेवाले उस जुबान को बोलते हैं सो इसमें बहुत कम अलफाज़ हैं कि जिनकी बुनयाद असल संस्कृत से नहीं।।
दूसरी जुबान जो इसी सिलसिले में मैथला या तिरहुत्तया है सो भी बंगले से बहुत मुशाबिः है और वे हरफ कि जिन्ह में वह लिखी जाती है उन्ह में और बंगले के हरफों में थोड़ा सा फरक है।”
एकर अंगरेजी अनुवाद एहि प्रकारें अछि-
“In all the provinces of Bengal Gara or Bungalee is still the prevailing language except perhaps some frontier districts but is said to be spoken in its greatest purity in the Eastern parts only and as there spoken contains few words which are not evidently derived from the Sunskrit.
The next in succession is the Muet,hila or Tirhootya which is very nearly allied to the Bungalee and its written character differs little from that which is used throughout Bengal.”
ऊपर Muet,hila क वास्तविक वर्तनी थिक – Maithila जे मैथिलीक लेल आएल अछि। जेना बंगला आ बंगाली दूनू एके अर्थमे प्रयुक्त होइत अछि ओहिना मैथिला आ मैथिली दूनू एके थीक। तिरहुत्तया Tirhootya वास्तमे तिरहुतियाक पुरान वर्तनी थीक।
एतए इहो ध्यातव्य अछि जे ओहि कालमे बंगाल प्रेसिडेंसीक अंतर्गत सम्पूर्ण बंगाल, बिहार, उड़ीसा आ उत्तर प्रदेशक पूर्वी भाग सम्मिलिते छल।
एहि सम्पूर्ण शोध-पत्रमे बंगाल प्रेसिडेंसीक मात्र चारि भाषा- हिन्दी या हिन्दवी, बंगाली, मैथिली आ उड़िया-मे एक भाषाक रूपमे मैथिलीक गणना भेल अछि। मैथिलीसँ पहिने हिन्दी आ हिन्दवीक चर्चा भेल छैक जाहिमे कहल गेल छैक हिन्दी सेहो संस्कृतसँ निकलल अछि।
एतए स्पष्ट अछि जे शोधकर्ता हिन्दी अथवा हिन्दवी, हिन्दुस्तानी सँ पृथक् बंगलाक अत्यन्त निकट मैथिली भाषाक उल्लेख एतए भेल अछि।
मुदा की कारण भेल जे एहि शोधक 50-60 सालक बाद “बिहारी” नामक भाषा गढल गेल आ ओकरा अन्तर्गत मैथिलीकें राखि ग्रियर्सन साहेब ओहि पर काज कएलनि। स्पष्ट अछि जे 1858 ई.क बाद अंगरेजलोकनि भाषाक नाम पर राजनीति कएलनि।


text:
जितेन्द्र ठाकुर, विराटनगर । १२ जुलाई २०१९. मैथिली जिन्दाबाद!!
काफी समय सँ विराटनगर महानगरपालिका १ स्थित परोकार घाट जायवला रस्ता मे बसोवास करैत आबि रहल सुकुम्बासी (भूमिहीन) लोक द्वारा स्वयं केँ बसोवास करबाक वैकल्पिक व्यवस्थापन कएने बिना घर खाली करेबाक काज कयल जाय त आन्दोलन करब से चेतावनी देल गेल अछि।
विगत ४० वर्ष सँ विराटनगर महानगरपालिका १ भट्टाचोक सँ पूब परोपकार घाट जायवला रस्ता मे रहैत आबि रहल कुल ७ परिवारक ६० सुकुम्बासी जनताक घर केँ व्यवस्थित करबाक माँग कयल गेल अछि।
विराटनगरमे पत्रकार सम्मेलन करैत ओ सब सुकुम्बासी लोकक समस्या समाधान आयोग सँ सुकुम्बासी परिचय पत्र समेत प्राप्त कएने रहबाक आ तदनुसार घर बनाकय रहि रहल बात कहैत एहि घर केँ खाली करय लेल देल गेल महानगरक निर्णय नहि मानबाक बात बतेलक। महानगरपालिका १ भट्टाचोक सँ पूब परोपकार घाट जायवला रस्ताक जमीन अतिक्रमण कय केँ बसैत आबि रहल लोक केर अनधिकृत घर (झोपड़ी) ७ दिन भीतर नहि हँटेलापर कानून मुताबिक कार्रबाई करबाक सूचना महानगरपालिकाक तरफ सँ जारी कयल जेबाक बातपर ई सुकुम्बासी सब अपना लेल वैकल्पिक वासक इन्तजामक मांग रखैत उपरोक्त बात बतेलक। पत्रकार सम्मेलनमे फारुक सेख २०६३ माघ १२ गते सुकुम्बासी परिचय पत्र देलक लेकिन एखन धरि कोनो समस्या समाधान कएने बिना एकबेगे घर हँटेबाक निर्णय हमरा सब केँ स्वीकार्य नहि होयबाक बात कहला। ओ आयोगक मर्म आ भावना अनुसार सुकुम्बासीक घर केँ व्यवस्थित कय देलापर स्वतः खाली कय देबाक बात सेहो कहला।
बिना समस्या समाधान जबरदस्ती खाली करय एलापर केहनो रूपमे प्रतिकार करबाक चेतावनी सेहो ओ लोकनि देलक। दोसर सुकुम्बासी हसीना खातुन कहली जे रस्ता २२ फीट केर छैक, लेकिन हम सब मुस्लिम सुकुम्बासी पर महानगरपालिका द्वारा जोर-जबरदस्ती करैत अवहेलनात्मक कार्रबाई करैत एतय सँ घर खाली करबाक आदेश देलक बतेली। ओ बेर-बेर मेयर आर वडा अध्यक्षकेँ आयोगसँ भेटल परिचय पत्र केर चर्चा करैत एखन धरि रहबाक वास्ते कोनो स्थायी समाधान नहि भेटल समय मे घर हँटेनाय विभेदकारी निर्णय होयत कहितो ओ सब ऊपरे सँ ई आदेश एबाक बात कहैत हमरा सब पर अन्याय कय रहबाक बात कहलनि। हमरा सभक घर सँ दक्षिण सात फीटक रस्ता मात्र रहल लेकिन महानगर ओतय बाट चौड़ीकरण नहि करितो केवल हमरा सब केँ दुःख देबय चाहैत अछि, हसीना खातुन कहली। ‘दक्षिण दिश सरकारी एलानी जग्गा छैक तैयो हँटेबाक दबाव दैत आबि रहल य, त आब कि हम सब सींघिया नदीक बाढि मे जाकय रहू?’ खातुन प्रश्न केली।
महानगरपालिका घर नक्सा शाखा प्रमुख ई. अर्जुन थापा द्वारा वार्ड कार्यालय सँ भेटल सिफारिसक आधार मे अमीन द्वारा नापी कराकय सड़कपर बनल घर भेटबाक कारण ओकरा सब केँ सात दिन भीतर हँटेबाक सूचना निकालबाक बात बतायल गेल। अमीन द्वारा देल गेल रिपोर्टक आधार पर मेयर साहेब द्वारा कयल गेल निर्णय अनुसार सूचना जारी कयल जेबाक जानकारी देल गेल अछि। सार्बजनिक बाटमे सात टा घर बनबाक महानगरद्वारा खटायल अमीनक प्रतिवेदनमे उल्लेख रहबाक बात ओ कहलनि।
एहि सँ पहिने सेहो विराटनगर ६ स्थित दुधुवा खोला (नदी)क किनारक ऐलानी जग्गामे घर बनाकय बसैत आबि रहल सुकुम्बासी बस्तीमे डोजर लगाकय महानगरपालिका द्वारा घर तोड़ि देल गेल छल। विराटनगर ६ स्थित दुधुवा खोला किनार मे रहल ऐलानी जग्गामे घर बनाकय बसल ८ गोट सुकुम्बासीक घरमे डोजर लगाकय तोड़ल गेल छल। घरमे कियो नहि रहल समय महानगरपालिका द्वारा डोजर लगाकय घर तोड़ल जेबाक बात कहैत स्थानीय लोक द्वारा महानगरक वार्ड कार्यालयमे तालाबन्दी सेहो कयल गेल छलैक।
फोटो क्याप्सन : पत्रकार सम्मेलनमे सुकुम्बासी परिचय पत्र देखाउदै सुकुम्बासी लोकनि : तस्वीर : जितेन्द्रनारायण ठाकुर /विराटनगर ।


text:
औरंगाबाद। नवीनगर मे निर्माणाधीन थर्मल पावर प्रोजेक्ट क पहिल इकाई स बिजली उत्पादन अगिला साल अक्तूबर मास स शुरू भ जाएत। ओना एहि स पूर्व बिहार कए बाढ स बिजली उपलब्ध हेबाक संभावना अछि। बाढ क संग संग तैयार भ रहल नवीनगर थर्मल परियोजना क पहिल इकाई क ब्वॉयलर क रविदिन सफलतापूर्वक स्थापना कैल गेल। कंपनी क मुख्य कार्यकारी अधिकारी केके सिंह कहला जे एहि परियोजना मे ढाई-ढाई सौ मेगावाट क कुल चारिटा इकाइ स्थापित कैल जा रहल अछि जाहि मे पहिल इकाई स अगिला एक साल मे 250 मेगावाट बिजली क उत्पादन शुरू भ जाएत। ओ कहला जे भारत हेवी इलेक्ट्रिकल्स लिमिटेड (भेल) क सहयोग स पहिल इकाई क ब्वॉयलर क ड्रम लिफ्टिंग क काज पूरा भ गेल अछि जाहि स एकर निर्माण काज मे आओर तेजी आउत आ बाकी काज जल्दी पूरा भ जाएत। ब्वॉयलर क संस्थापन क अवसर पर एनटीपीसी क महाप्रबंधक आरआर श्रीवास्तव समेत कंपनी क अधिकार सब मौजूद छलाह।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पटना । बीमारू राज्य क कतार स बाहर आबि विकासशील राज्ययक अगुआ बनल बिहार अपन खाता मे एकटा आर उपलब्धि जोडि लेलक अछि। देश मे सबस तेजी स विकास क रहल बिहार क प्रति व्यकक्ति आय सेहो 2004 क मुकाबला मे दो गुना भ गेल अछि। राज्य मे प्रति व्यक्ति आय मे भेल दोगुना वृद्धि स बिहार क प्रभावी विकास दर क संकेत भेट रहल अछि। इ अलग गप अछि जे वर्ष 2004 स प्रति व्यक्ति आय जरूर दोगुना भ गेल अछि, मुदा एकर बावजूद इ राष्ट्रीय औसत स बहुत कम अछि ।
एहि संबंध मे योजना आ विकास मंत्री नरेंद्र नारायण यादव कहला अछि जे 2011-12 क दौरान बिहार मे प्रति व्यक्ति आय 15,268 टका रहल, जखनकि राष्ट्रीय औसत 35,993 टका अछि। एकर बावजूद इ राज्य मे पैघ बदलाव कहल जा सकैत अछि, किया त वर्ष 2004-5 क दौरान प्रति व्यक्ति आय मात्र 7,914 टका छल।
बिहार सांख्यिकी पुस्तिका 2012 आ आंकडा मे बिहार 2011 मे प्रति व्यक्ति आय क आंकड़ा प्रकाशित कैल गेल अछि। दूनू किताब मे राज्य क सामाजिक आर्थिक विकास क विभिन्न पहलु क सांख्यिकी आंकड़ा देल गेल अछि।
यादव कहला जे 11म पंचवर्षीय योजना क दौरान राज्य 21.9 प्रतिशत विकास दर हासिल केलक आ आय मे वृद्धि राज्य लेल स्वस्थ संकेत अछि।
किछु दिन पहिने उप मुख्यमंत्री सुशील कुमार मोदी कहने छलाह जे 12म (2012-17) पंचवर्षीय योजना क दौरान राज्य सरकार 13 प्रतिशत आर्थिक विकास दर हासिल करबाक लक्ष्य निर्धारित केने अछि। विभिन्न राज्य2 क आर्थिक प्रदर्शन पर योजना अयोग क हालिया रिपोर्ट मे कहल गेल अछि जे बिहार स आकार मे अत्यंत छोट केवल सिक्किम आ गोवा 2011-12 क दौरान आर्थिक मोर्चा पर बेहतर प्रदर्शन क सकल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
राजविराज, २९ मई २०२२ । मैथिली जिन्दाबाद!!
नेपाल सङ्गीत तथा नाट्य प्रज्ञा प्रतिष्ठान बालुवाटार, काठमाण्डूद्वारा मिथिलाक परम्परागत सङ्गीत कला, वाद्य, वादन केन्द्रित कार्यक्रम सु-सम्पन्न भेल अछि। प्रतिष्ठानक ‘एक प्रदेश, एक परम्परा’ कार्यक्रम अन्तर्गत मधेश प्रदेशमे व्याप्त मिथिलाक परम्परागत सङ्गीत कला, वाद्य, वादन सम्बन्धी कार्यक्रम अइ जेठ १४ गते (शनि दिन) सप्तरी स्थित प्रसिद्ध शक्तिपीठ छिन्नमस्ता मन्दिर कात रहल गामपालिका सभागृहमे आयोजन भेल।
‘परम्परागत तथा शास्त्रीय सङ्गीत’ विभाग प्रमुख धीरेन्द्र प्रेमर्षिक अध्यक्षता, मधेश प्रदेशक अर्थ मन्त्री शैलेन्द्र साहक प्रमुख आतिथ्य, छिन्नमस्ता गामपालिकाक नव निर्वाचित अध्यक्ष विद्यानन्द चौधरी, मिलाफ नेपालक संस्थापक अध्यक्ष देवेन्द्र मिश्र आ मिलाफ नेपालक अध्यक्ष रमीला साहक विशिष्ट आतिथ्य रहल छल। वरही, विरपुरक कलाकारलोकनिद्वारा मिथिलाक लोकबाजा पिपही बजबैत कार्यक्रमक शुरूआत भेल छल। उक्त कार्यक्रममे मिथिलाक परम्परागत वाद्य, वादनक अवस्था, एकर लोप हएबाक वा भ’ रहल कारण आ समस्या, संरक्षण लेल कएल जाएवला प्रयास आ समाधान सम्बन्धी मिहि ढंगे देवेन्द्र मिश्रद्वारा कार्यपत्र प्रस्तुतीकरण कएल गेल। प्रसिद्ध हास्य-कलाकार एवं मिलाफ नेपाल सदस्य जीवछ दास आ मिलाफ नेपाल संस्थापक सदस्य शम्भू श्री टिप्पणीकर्ताक रूपमे भूमिका रहल छल। परम्परागत ढोल, रसनचौकी (पिपही), नकुवा, मृदङ्ग, डफरा, बौसली, भठिया-डिगड़ी, झुनझुना, झालि, ताशा इत्यादि वादन–प्रस्तुत भेल । छिन्नमस्ता १ विरपुरक कलाकारद्वय तिलेश्वर राम, झवर राम, जोगिन्द्र राम, वद्री राम, राजदेव राम, डम्बर राम, कपलेश्वर राम आ लखन रामद्वारा ‘डफरा-बौसली’ प्रस्तुति राखल गेल छल। छिन्नमस्ता ५ लोखरमक कलाकारद्वय देव नारायण साह, तेतर खत्वे, तुलसी खत्वे, विश्वेशवर खत्वे। वरिष लाल खत्वे आ झलेश्वर खत्वेद्वारा ‘भगैत गायन-वाद्यवादन’ प्रस्तुति राखल गेल छल। तहिना किसन राम, मनोज राम, इत्यादी १० गोटेक समूहद्वारा ‘रसनचौकी’ प्रस्तुत राखल गेल छल।
मिलाफक सह-सचिव तथा लोक गायक सुभाष विरपुरिया सम्पूर्ण प्रस्तुतिसबकेँ संयोजन कएन छलनि। प्रमुख अतिथि मन्त्री साह मधेश साहित्य-कला प्रतिष्ठानक काज आगाँ बढ़ल कहैत ‘एक प्रदेश, एक परम्परा’ अभियानके अपन आर्थिक वर्षक कार्य नितिमे समावेश कएल जएबाक प्रतिबद्धता व्यक्त कएलनि। नव निर्वाचित अध्यक्ष चौधरी अपन कार्यकालक पहिल कार्यक्रममे सहभागी भेलापर गौरवान्वित होइत समाजक विकृतिकेँ चित्रण करैत संस्कृति संरक्षण लेल प्रभावकारी एवं सृजनात्मक डेगसब उठाएब कहलनि। उक्त कार्यक्रममे छिन्नमस्ता गाउँपालिका सप्तरी आ मिथिला साहित्य-कला प्रतिष्ठान नेपाल (मिलाफ नेपाल ) राजविराजक स्थानिय व्यवस्थापन तथा सहकार्य रहल छल। सम्पूर्ण कार्यक्रमके संचालन मिलाफ नेपालक सचिव विद्यानन्द वेदर्दी कएने छलाह।


text:
साक्षात्कारः कलासंपन्न बालीवुड कलाकार तथा लाफ्टर शो हिरो ‘गोविन्द पाठक’ सँ
हालहि मुम्बई मे संपन्न अन्तर्राष्ट्रीय मैथिली सम्मेलनक ऐतिहासिक मंच पर प्रस्तुत कलासंपन्न मैथिल कलाकार – अभिनेता गोविन्द पाठक केर हास्य सँ उपस्थित दसों हजार मैथिल जनमानस सँ आनन्दविभोर भऽ गेल छलाह। श्री पाठक केर कलाकारी केर चर्चा चौतर्फा चलि रहल अछि। एहि बीच हिनका संग व्हाट्सअप पर भेंट भेल। अत्यन्त स्पष्ट बोली आर मीठ मैथिली केँ सजाकय बाजनिहार पाठक जी प्रथम अभिवादन ‘जय भगबती’ कहि केँ करैत छथि। आगाँ परिचय-पाती भेलाक बाद वृहत् बातचीत सेहो भेल। गोविन्दजी संग परिचय आ वार्ताक अंश हम एतहु मैथिली जिन्दाबाद केर पाठक लेल राखि रहल छी। गर्व करैत छी जे हमरा लोकनिक मिथिलाक माटि-पानि मे संस्कार कतेक नीक सँ फलित-फूलित होएत अछि। एकर एकटा मिसाल छथि गोविन्द पाठक।
हमः गोविन्दजी! अहाँक विषय मे मित्र सब सँ सुनने रही। अपने एकटा हास्य कलाकार केर रूप मे बड नीक प्रस्तुति सब देने रही अन्तर्राष्ट्रीय मैथिली सम्मेलन – मुम्बई मे। कि हम वैह गोविन्दजी सँ बात कय रहल छी न?
गोविन्द पाठकः हँ-हँ! हम गोविन्द पाठक। सहिये कहि रहल छी।
हमः गोविन्दजी! मुम्बई मे कलाकारिताक संग आर कि करैत छी?
गोविन्द पाठकः हम मुख्य रूप सँ सिनेमा मे काज करैत छी। बालिवुड मे अपन एकटा स्थान बना सकल छी। यैह हमर मुख्य परिचय भेल।
हमः बहुत नीक लागल! कोन-कोन भाषाक सिनेमा मे काज कएलहुँ एखन धरि?
गोविन्द पाठकः तीन भाषा मे – मैथिली, भोजपुरी, हिन्दी।
हमः अपन किछु सिनेमा आ भूमिका पर प्रकाश देल जाउ।
गोविन्द पाठकः मैथिली मे छूटत नहि प्रेमक रंग, एहि मे खलनायक केर भूमिका मे काज केलहुँ। तहिना मैथिलीक दोसर फिल्म जे आब रिलीज होमयवला अछि, मिथिला मखान प्राइवेट लिमिटेड, एहि मे अभिनेताक मामाक भूमिका मे शुरु सँ अन्तक क्लाइमेक्स दृश्य धरि उपस्थित छी। आशा करैत छी जे हमर अभिनय मिथिलाक दर्शक केँ नीक लगतैन।
हमः कतेक वर्ष सँ बालिवुड मे अभिनय क्षेत्र मे काज कय रहल छी गोविन्दजी?
गोविन्द पाठकः लगभग ८ साल सँ बालिवुड मे काज कय रहल छी।
हमः ओना अभिनय क्षेत्र मे अहाँक प्रवेश कहिया आ कोना भेल? अभिनय क्षेत्रक यात्रा पर पाठक लेल किछु बताउ।
गोविन्द पाठकः मूल रूप सँ हम समस्तीपुर जिलाक करियन गाम सँ छी। मुदा जन्म आ लालन-पालन जमशेदपुर मे भेल। एतहि रेलवे हाई स्कूल मे अध्ययन करैत समय अभिनय क्षेत्र मे प्रवेश करबाक अवसर भेटल। बाद मे बहुप्रतिभामुखी लल्लन प्रसाद ठाकुर द्वारा स्थापित मिथिलाक्षर नाट्य संस्था सँ जुड़लहुँ आर ओत्तहि मैथिली रंगकर्म मे १९८६ सँ २००७ धरिक कइएक प्रस्तुति मे सहभागी बनलहुँ। सौभाग्यशाली मानैत छी अपना केँ जे एहेन महत्वपूर्ण स्रष्टा आ संस्था सबहक सान्निध्य मे अपना केँ कलासंपन्न बनेबाक अवसर भेटल।
हमः अपन आरो उपलब्धि सब पर किछु प्रकाश देल जाउ।
गोविन्द पाठकः हमर अभिनयक बड पैघ इतिहास अछि। लेकिन स्क्रीन पर सबसँ पहिने एकटा मैथिली धारावाहिक जे डीडी बिहार पर प्रदर्शित भेल, एहि ‘नैन न तिरपित भेल’ सँ हमर जीवनक सपना स्क्रीन पर देखाय से सच भेल अछि। एकर प्रदर्शन २००६ मे भेल छल। एहि मे हम एकटा घरेलू नौकर ‘लखना’ केर भूमिका मे देखायल छलहुँ। तेकर बाद हम ‘द ग्रेट इंडियन लाफ्टर चैलेन्ज’ केर सीजन ४ मे प्रतिभागी बनिकय अपन प्रतिभा सँ बड पैघ दर्शकवर्ग मे पहुँचलहुँ। तहिना महुआ चैनेल पर प्रदर्शित हँसीके अखाड़ा – भोजपुरी लाफ्टर शो मे एकटा गैर भोजपुरी भाषाक रहलाक बादो फर्स्ट रनर अप केर खिताब जीतलहुँ। आब तऽ कोनो एहेन चैनेल बाकी नहि अछि जाहि पर हमर प्रतिभाक प्रदर्शन नहि भऽ चुकल अछि, आर कलाक सम्मान सँ हम सम्मानित नहि भेल होइ एहेन कोनो मंच नहि अछि।
हमः मैथिली रंगकर्म मे सफलताक अध्याय फेर हिन्दी सिनेमा मे कतय तक लऽ गेल?
गोविन्द पाठकः भाषा कोनो हो, रंगकर्म एहेन विधा अछि जे बस अभिनयक गुर सिखबैत अछि। अभिनय कएनिहार लेल भाषा कतहु सँ बार नहि। पहिने कहि देने छी, गैर भोजपुरी रहितो महुआ चैनल केर लाफ्टर शो मे रनर अप खिताब भेटल। तहिना हिन्दी सिनेमा मे सेहो हमर कला केँ स्वीकार कैल गेल। हम ‘आइ मी और मैं’ मे जौन अब्राहम संग एकटा सहयोगी अभिनेताक भूमिका मे काज केने छी। महेश भट्ट निर्देशित ‘सिटी लाइट्स’ मे – साजिद नाडियाडवालाक ‘हिरोपंथी’ मे – यशराज के ‘किल दिल’ मे – हाले रिलीज भेल ‘गुड्डू की गन’ मे कुनाल खेमूक संग काज केलहुँ। आबयवला – मुरारी द मैड जेन्टलमैन मे मुख्य खलनायक तांत्रिक केर भूमिका मे छी। एकर अलावे सेहो एक-दु टा आरो नीक सिनेमा मे भूमिका भेटल अछि। आशा करैत छी जे ई दौड़ निरंतर बनल रहत।
हमः बहुत नीक कहलहुँ। भाषाक बंधन कोनो कलाकार लेल कतहु नहि रहैछ। मुम्बई मे कलाकार केर जीवन कला मात्र पर निर्भर करैत कतेक सहज – कतेक दुर्लभ अछि? कि कहब पाठक केँ?
गोविन्द पाठकः आत्मविश्वास-आत्मदक्षता आर पात्र केर अनुकूल अभिनय करबाक सामर्थ्यक संग भाग्य केर साथ भेटब बालीवुड मे बहुत जरुरी होइछ। अन्यथा एतय संघर्ष तऽ जे से जीवन सेहो कठिन, दुर्गम आ दुरूह अछि। सदिखन अपन आत्मविश्वास बढेबाक लेल पहिने पूरा कुशल प्रदर्शन पर ध्यान देला सँ स्वतः आर सब किछु क्रमशः भेटैत छैक। हम अपन अनुभव किछु एहि तरहें कहब
धन्यवाद गोविन्द जी! आशा करैत छी जे अहाँक अनुभव मैथिली जिन्दाबाद केर पाठक केँ लाभान्वित करतैन। फेर अपने संग वृहत् चर्चा करबाक अवसर भेटत ताहि आशाक संग – अलविदा!
हरिः हरः!!
गोविन्द पाठक जी केर एक विशेष शो, युट्युब पर हम सब एतय देखि रहल छी। एहि मे हिनक ओजस्वी प्रस्तुति पर शत्रुघन सिन्हा द्वारा खुलिकय प्रशंसा करैत मिथिलांचल आर बिहार केर नाम रौशन करबाक भरपूर आशीर्वाद सेहो देल गेल अछि।
हरिः हरः!!


text: पटना। पटना विश्वविद्यालय क भौतिकी विभाग क सेवानिवृत प्रोफेसर आ पटना साइंस कॉलेज क पूर्व प्राचार्य डॉ शंभुनाथ गुहा कए आर्यभट्ट विश्वविद्यालय क प्रथम कुलपति बनाउल गेल अछि। डॉ गुहा क नियुक्ति स संबंधित अधिसूचना उपसचिव ओंकार नाथ आर्य क हस्ताक्षर स जारी भेल। डॉ गुहा क कार्यकाल योगदान क तिथि स तीन वर्ष क लेल होएत। नवनियुक्त कुलपति कहला जे नव विश्वविद्यालय क काज हुनका शून्य स शुरू करबाक अछि, मुदा हरसंभव प्रयास करि ओकरा मुकाम तक पहुंचेनाइ अछि। ज्ञान विश्वविद्यालय क लेल वित्तीय वर्ष 2010-11 मे 390 लाख कर्णाकित अछि। विश्वविद्यालय क जे ड्राफ्ट तैयार अछि ओकर मुताबिक राज्य भर क मेडिकल, इंजीनियरिंग, प्रबंधन आ अन्य प्रोफेशनल पाठयक्रम क संचालन आर्यभट्ट ज्ञान विश्वविद्यालय क अधीन होएत। विश्वविद्यालय क संचालन मानव संसाधन विकास विभाग द्वारा होएत आ एकर मुख्यालय राजधानी मे होएत।


text:
मैथिली किस्सा : गोनू झा पर गामक लोक बड़ कन्हुआयल रहैत छलाह। हुनकर उन्नतिसं लोककेँ ईर्ष्या होइत छलनि। हुनका लोकनिक सम्मिलित प्रयाससं गोनू आ भोनू दुनु भाइमे झगड़ा भ गेल। मुदा एकटा महींस आ कम्मल बचि गेल जे बँटा नहि सकल। एहि पंचैतीसं गोनू बड़ दुखित रहैत छलाह।
महींसकें दिन भर gonu jhagonu jha storiesmaithili storiesगोनू झाबंटवाराभोनू झामैथिली कहानीमैथिली किस्सा Read More
मैथिली किस्सा: गोनू झा एकबेर बहुत दिनक बाद अपन जजमनिकासं घुरल आबैत छलाह। बाटमे हाट देखि ठमाकि गेलाह। माछक बाजार मे माछक अम्बार देखि मोन पनिया गेलनि। बटुआ टोलनि। भरल छलनि। जजमान कयनहुरहनि बेस बिदाइ। कराचुर एक मासक बिदाइ रहनि बटुआमे। चट अपन पसिन्नक रोहु माछ तौलबाक हेतुमलाहकेँ कहलनि। जीबैत gonu jhamaithili storiesगोनू झागोनू झाक माछनौआमैथिली कहानीमैथिली किस्सा Read More
मैथिली किस्सा : गोनू झाक एक बेर माल-जालक हाट गेलाह तथा ओत सं नीक बरद किनने अयलाह। पैसाक किल्लति रहिन तें एकटा किनलनि। गोनू झा सोचलनि जे पाइ होयत तं जोड़ा लगा लेब। एहि वर्ष ककरो संग भजैती क लेब। यैह सभ सोचैत गोनू झा गाम दिस आबि रहल छलाह। gonu jhamaithili storiesmaithili storyगोनू झामैथिली किस्सा Read More
मैथिली किस्सा : मिथिला दरबार प्रवेश द्वार पर नियुक्त एकटा द्वारपाल अत्यधिक लोभी आ घुसखोर छल। प्रायः दोसरे-तेसरे गोनू झाकेँ किछु-ने-किछु पुरस्कार भेटैत छलनि आ से देखि ओही द्वारपालकेँ करेज फाटय लगैक। ओ सदिखन मनमे यैह योजना बनाबय जे कोहुना गोनू झा केँ फेरमे देल जाय, जाहिसँ प्राप्त पुरस्कारक किछु gonu jhagonu jha ke kahanigonu jha storiesmaithili khissamaithili storiesmaithili storystories in maithili Read More
मैथिली किस्सा : मिथिलामे माँ काली शक्तिक अवतार मानल जाइत छथि। गोनू झा हुनकहि उपासक छलाह। हुनक उपासना कयलाक बादहि ओ कोनो आन काज करैत छलाह। तेँ हुनका प्रत्येक काजमे सफलता भेटैत छलनि।
एक दिन गोनू झा निशचय कयलनि जे, जेना हो, माँ कालीक दर्शन कायल जाय। एहि लेल ओ निरन्तर gonu jhagonu jha storiesmaa kalimaithili storiesmaithili storystories in maithiliगोनू झा Read More
मैथिली किस्सा : गोनू झा एकटा राजाक दरबारी रहथि। ओ बहुत चतुर छलथि आओर राजाक राज-काज मे मदद करैत छलथि आओर हुनकर खूब मनोरंजन करैत छलथि। राजा हुनका बहु मानैत छलथिन्ह संगहि आओर लोक सेहो खूब मानैत छलैन्ह।
गोनू झाक उन्नति देखि क सभ दरबारी डाह करैत छल आओर हुनका मिटा देबाक gonu jhamaithili storiesगोनू झामैथिली कहानी Read More


text:
‘सुपर 30’ केँ लेल अल्प आर दीर्घकालिक योजना केँ बारे मेँ बतबैत आनंद कुमार कहला कि 12वीं पास विद्यार्थी सभ केँ पढ़ेबाक मौजूदा कार्यक्रम केँ अलावा हम सब दुई बरखक एक नबका कार्यक्रम बना रहल छी जाहि मेँ करीब 10-20 विद्यार्थी सभ केँ पढ़ेबाक योजना अछि। एहि बरख से ई योजना शुरू होयत।
वैश्विक रूप सेँ वाहवाही बटोईर चुकल ‘सुपर 30’ मेँ 30 विद्यार्थी क' लेल जायत अछि, आर एहि के अलावा नबका कार्यक्रम केँ तहत विद्यार्थि सभ केँ लेल जायत। प्रतिष्ठित भारतीय प्रौद्योगिकी संस्थान मेँ दाखिला लेल आयोजित संयुक्त प्रवेश परीक्षा (जेईई) मेँ एहि बरख 30 विद्यार्थी मेँ 28 सफलता हासिल केना छलाह, जे 15 बरख पहिने ‘सुपर 30’ केँ स्थापना केँ बाद नव उपलब्धि अछि। आनंद कुमार कहला कि हुनक सब सँ पैघ आकांक्षा गरीब बच्चा केँ लेल आत्मनिर्भर मॉडल पर आधारित एक स्कूल केर स्थापना करब छैन्ह। आनंद कुमार कहला कि ‘सुपर 30’ केँ वेबसाइट पर डाउनलोड करबाक लेल योग्य लेक्चर एक टक्का मेँ उपलब्ध करेबाक योजना सेहो तैयार भ' रहल अछि।


text:
समय अपन धुरी पर चलि रहल अछि, सतत् निरन्तर । नित्य निर्माण आ प्रलय के क्रिया, प्रकृतिक प्रकृति अछि। प्रत्येक क्षण तत्क्षण नवीन निर्मित क्षण में विलीन भs जाइत अछि। इएह जीवन अछि। निर्मित आ विलीन होइत क्षण, कखनो बहुत खुशी दs जाइत अछि तँ कखनो असह्य पीड़ा। कतेको क्षण, समय कें संग विस्मृत भs जाइत अछि, तँ कतेको क्षण सदाक लेल मानस पटल पर अंकित भs जाइत अछि। तथापि जीवन चलैत रहैत अछि, ई प्रकृतिक नियम अछि।
प्रकृति माँ छथि, सदैव किछु ने किछु दैत छथि। किन्तु प्रकृतिक अवहेलना वा दोहन जखनि अति भs जाइत अछि तँ प्रकृतिक रोष समय-समय पर विभीषिकाक रूप में सामने अबैत अछि। बाढ़ि, सुखाड़, भूकम्प, महामारी अनेकों रूप मे । विभीषिका सदैव दुखदायी होइत अछि। एखन धरा धाम कोरोना नामक महामारी सँ त्रस्त अछि। अति दुखदायी समय अछि । ह्रदय विदारक दृश्य सँ भरल अछि ई समय। कतेको घर उजड़ि गेल। केयो पितृ विहिन भेलाह, केयो मातृ विहिन, किनकों आँखिक आँगा सँ संतान चलि गेलैन्हि। बहुत दुर्घट समय, अपना कें अपन सँ विछोह करबैत समय, धैर्य कतेक धारण करी, से नहि बुझना जा रहल अछि।
अर्थक क्षति तँ समयक संग पूर्ति भs जाइत अछि, मुदा समांगक क्षति तँ अपूरणीय अछि। समयक चक्र तँ चलैत रहैत अछि, हम अहाँ अहि चक्रक हिस्सा छी, अपूरणिय क्षतिक संग जीवन निरन्तर आगू बढ़ैत अछि। अहि में कोनो पड़ाव नहि होइत अछि। दुखक एहन विकट स्थिति में मनोबल बहुत टुटैत अछि। जिनकर प्रिय गेलैन्हि हुनको आ जे चारूकात प्रलय देख रहल छथि हुनको। अखनि स्वयं के एतेक मज़बूत करवाक समय अछि कि भय सेहो भयभीत होय। नारी मन बहुत मज़बूत होइत अछि, ओ जीवन केर प्रत्येक झंझावात कें पूर्ण दृढ़ता सँ साहस सँ सामना करय छथि, तथापि नारि मन कोमल आ सरल सेहो होइत अछि। दृढ़ता आ कोमलता दूनु विरोधाभास स्वभाव प्रत्येक नारि कें आभूषण अछि। अपन मिथिलानी सेहो अहि दूनु भाव सँ भूषित छथि। मुदा विकट स्थिति में कखनो तँ दृढ़ताक भाव ऊपर भs परिस्थिति सँ लड़वाक क्षमता प्रदान करैत अछि, तँ कखनो कोमलताक भाव ऊपर भs कनेक कमज़ोर करैत अछि। इएह कमज़ोरी मनोबल कम कs दैत अछि। आई समय अछि दृढ़ताक भाव ऊपर कय मनोबल मज़बूत करय कें।
कोरोना काल में स्थिति एहन विकट भs गेल, कि मज़बूत सँ मज़बूत मिथिलानीक मनोबल कमज़ोर भs रहल छन्हि। आवश्यकता अछि हुनकर मनोबल बढ़य, सब एकदोसर कें मानसिक संबल बनी। नकारात्मक सोच सँ परहेज़ करी। भगवत्भजन करी, नीक साहित्य पढी, प्रिय गीत गाबी, अपन कोनो प्रिय काज करी, अपना आप के व्यस्त राखी। मन बहटायब बहुत ज़रूरी अछि।
जीवन निरंतर प्रवाह कें नाम अछि। प्रलय उपरान्तो जीवन तँ कतहु नहि जाइत अछि। समय अछि, प्रलयंकारी समय कें धुमिल करैत नवीन निर्माण में लाईग जाई। स्वयं कें व्यस्त कs ली। कठिन तँ अछि मुदा माँ सीताक अंश मिथिलानीक प्रवृति टुटि कs भखैरि गेनाई नहिं अछि । ई महामारी बहुत तहस-नहस कs गेल आ कs रहल अछि। आऊ सब मिलकय पुन: निर्माण करी । नवीन निर्माण, प्रलय के ह्रास करत। आऊ पुन: वातावरण जीवंत बनाबी।


text:
भोर सँ सोसल साइट पर दड़िभङ्गाक बस स्टैण्डके दीन-हीन फोटो वायरल भ’ रहल अछि। बस स्टैण्ड कादो आओर पानि सँ भरल अछि। कोनो ठाम पैर देबाक जगह नञि देखा रहल अछि। मैथिल यात्रीलोकिन भगवान भरोसे दरिभङ्गा बस स्टैण्ड सँ बस पकड़ैत अछि।
बिहारके सरकारके तँ एनहुतो मगधमे सीसा वला पूल बनबय सँ फुर्सत भेटैत छै की नञि भगवान जानथि। मुदा पटना सँ नियुक्त कलक्टरके सेहो दड़िभङ्गा बस स्टैण्डके फिक्र छै अथवा नहि इहो ठीक सँ नञि कहल जा सकैछ।
साँझ होइत होइत दड़िभङ्गके कलक्टर अपन जिला कलक्टर वला फेसबुक पेज पर एकटा पोस्ट कय मैथिलक दुर्भगय पर अट्टहास अवश्य कयला।
जे लोकिन मैथिल सँ भड़िगर टैक्स असूली कय पटनाके राजकोषके भरला हुनका सभकेँ कलक्टर कहाँदनि खूब सम्मानित कयलनि। एकटा पैघ पोस्ट के जनतब देलनि जे भिन्न भिन्न डिपार्टमेंके कर्मचारी जे भड़िगर राजस्व असूली कयलनि हुनका सभकेँ प्रशस्ति पत्र देल गेलनि।
जेना लागैत अछि टैक्स असूली दड़िभङ्गा लेल नियुक्त कलक्टर अपना ऊपर लय कय रखने छथि आओर दड़िभङ्गा बस स्टैण्ड इन्दर भगवान भरोसे छोड़ने छथि। अहिमे शीत-ताप नियन्त्रित घरमे बैसि हुकुम चलाबय वला कलक्टर साहेबके कोन दोष छन्हि। इन्दर भगवान जँ वर्षा नञि करतय तँ बस स्टैण्ड पर कादो सेहो नञि होयतय।
हमरा इहो नञि पता अछि कलक्टर साहेब कहियो एहन बस स्टैण्ड देखने छथि की नञि जे वर्षा भेलाक बादो कादो नञि होइत होइ। कलक्टर साहेब हमरा बुझल अछि जे बिहारके सरकार द्वारा नियुक्त अधिकारी जे मिथिला आबैत छथि हुनका अपन आलोचना बर्दास्त नञि होयत छै तथपि इ समादके माध्यम सँ जे हम दुस्साहस कय रहल छी तकरि कारण छै जे हम अनुमान लगबैत छी अहाँके मैथिली पढ़य आ पढ़िकय बुझय नञि आबैत होयत। जँ बुझि जाय तँ दया कय बस स्टैण्ड के स्थिति सुधारय कष्ट करी।


text:
मुजफ्फरपुर, मिथिला मिरर: बिहारमे नगर निकाय चुनावक लेल मतदानक दौर जारी अछि। अहि क्रममे मुजफ्फरपुरमे नगर निगम चुनावक दौरान मतदाताकें रुपैया बंटबाक आरोपमे पूर्व उप मेयर आ वार्ड नंबर 23कें प्रत्याशी निशारूद्दीन उर्फ छोटेकें गिरफ्तार कएल गेल।
टाउन डीएसपीके नेतृत्वमे पूर्व उप मेयरकें कर्बला क्षेत्र सं गिरफ्तार कएल गेल अछि। गिरफ्तारीके दौरान निशारुद्दीनके संग सं पुलिसकें आठ हजार रुपैया भेटल अछि।
जानकारीके अनुसार पिछला चुनावमे सेहो फर्जी वोटर कार्ड बांटबाक आरोपमे छोटेकें गिरफ्तारी कएल गेल छल। गिरफ्तार प्रत्याशीकें एकटा समर्थकके संग नगर थानामे राखल गेल अछि।


text:
मधुबनी. भगिरथ मां गंगा कए धरती पर लौटा अनने छथि, मिथिलाक तीर्थ कमला कए फेर स हुनकर पुरान धार स जोडबाक प्रयास जल संसाधन विभाग क रहल अछि। एहि काज लेल विभाग परदेस स लौटल मजदूरक उपयोग क रहल अछि। विभागक एहि प्रयास स एक दिस जतय गाम मे बढि रहल बेरोजगारीक समस्या स निपटबा मे मदद भेटत ओतहि इ योजना मिथिलाक तस्वीर बदलि देत। 1954 मे तटबंध बना जाहि नदी सब कए मारबाक प्रयास भेल छल, ओहि नदी सब कए फेर स कलकल अविरल बहेबाक प्रयास क देज गेल अछि। दरभंगा जिलाक जीबछ नदीक बाद मधुबनी जिलाक झंझारपुर प्रखंड क लोहना दक्षिणी पंचायत में पुरान कमला नदी क धार कए 86 साल बाद फेर स अविरल बनेबाक काज जोर-शोर स जारी अछि। इ धार 1934 में आयल भूकंप आ 1935 मे आयल बाढि क बाद नदीक मुख्य धारा स कटि गेल छल आ कालांतर मे सूखा गेल छल। 1935 तक इ मधुबनी क पिपराघाट स दरभंगा तक कमला नदी क धार क रूप मे बहैत छल। 1935 में आयल बाढि क बाद झंझारपुर प्रखंड मे नदी क मुख्य धार पूरब दिस चल गेल आ बलान मे मिल गेल। समय क संग कमला नदीक पुरान धार अपना अस्तित्व खत्म करैत गेल। एहि बीच मिथिला मे पैघ पैघ नेता भेलाह मुदा इ भगिरथ प्रयास 86 साल बाद शुरु भेल अछि। 86 साल पहिने जे धार कलकल अविरल छल तेकरा एक बेर फेर से अविरल धार बनेबाक प्रयास कैल जा रहल अछि। इ काज संपन्न भेला स दरभंगा आ मधुबनीक किसान कए एक बेर फेर पटौनी सुलभ भ जायत। जल संसाधन विभाग नदी कए फेर स जिंदा करबा लेल आकर उड़ाही क कार्य कए मंजूरी देलक अछि आ काज जोर-शोर स भ रहल अछि।
झंझारपुर प्रखंड क लोहना दक्षिणी पंचायत मे कमला नदी क जीर्णोद्धार क काज लेल 49 लाख 91 हजार टकाक मंजूरी देल गेल अछि एहि प्रोजेक्ट मे करीब साढ़े 4 सौ पुरुष आ महिला श्रमकि एक अपन पंचायत मे रोजगार क अवसर भेटल अछि। इलाका मे काफी खुशी अछि. वर्षो बाद परदेस स गाम लौटल मजदूर कए इ चिंता छल जे गाम मे करब की, मुदा अपन पंचायत मे करीब 400 लोक लेल रोजगार देखि सब संतुष्ट अछि। नदी उडाही मे लागल मजदूर क कहब अछि जे आब अपन गाम, अपन पंचायत मे पसीना बहाकए अपन जिला आ राज्यक क कपार बदलब। मेहनती श्रमिक लेल मनरेगा क तहत रोजगार क अवसर उपलब्ध करौउल जा रहल अछि। मजदूरों क जोश देख मिथिला मे बदलाव क स्पष्ट संकेत भेटैत अछि।
जिला प्रशासन दिस स सेहो मजदूर कए काम उपलब्ध कराउल जा रहल छै। जिला अधिकारी निलेश रामचंद्र देउरे क कहब अछि जे मधुबनी जिलाक 21 प्रखंडों मे करीब 90 हजार मजदूर कए रोजगार क दरकार छल, जाहि मे स 88 हजार कए रोजगार उपलब्ध करा देल गेल अछि। मधुबनी जिला मे फिलहाल जल संरचना स संबंधित नहर, पईन आ पोखर क खुदाई क कुल 715 टा प्रोजेक्ट पर काज जारी अछि.
जानकार क कहब अछि जे बाहर स आयल मजदूर क संख्या फौरी तौर पर भले परेशानी क सबब बनल अछि मुदा इ फौज मधुबनी सन पिछड़ल जिला कए विकास क बाट पर ल जेबा लेल पैघ योगदानकर्ता बनत। मधुबनी मे बाहर स आयल मजदूर क स्कील्ड क स्क्रीनिंग क काम सेहो जोर-शोर स जारी अछि। जिला प्रशासन क स्तर पर एहि लेल गंभीरता देखा रहल अछि आ सबस पैघ गप जे जल संसाधन विभाग मे एहि बेर जमीन पर किछु काज होइत देखा रहल अछि। इ विभाग पिछला पांच दशक स कागज पर काज करैत आयल छल।


text:
कपिलवस्तु नगरपालिका
प्राचिन तौलिहवा नगरपालिका हि हालक कपिलवस्तु नगरपालिका छी, जुन नेपालक पश्चिमाञ्चल विकास क्षेत्र अन्तर्गत लुम्बिनी अञ्चलमे पडैवाला कपिलवस्तु जिलामे अवस्थित अछि ।[२][३] कपिलवस्तु जिलाक सदरमुकाम रहल ठाम तौलिहवा हि नगरपालिकाक केन्द्र अछि ।[४]
जनसङ्ख्या[सम्पादन करी]
नेपालक राष्ट्रिय जनगणना बि.स.२०६८ अनुसार कपिलवस्तु नगरपालिकाक जनसङ्ख्या ३०,४२८ रहेको छ । कपिलवस्तु नगरपालिकामा ५,१३० घरधुरि छन ।[५]
सन्दर्भ सामग्रीसभ[सम्पादन करी]
- ↑ "नेपालक राष्ट्रिय जनगणना २०६८ (गाविस तह)", राष्ट्रिय योजना आयोग, नेपाल सरकार, नोभेम्बर २०१२, अन्तिम पहुँच नोभेम्बर २०१२।
- ↑ "कठै कपिलवस्तु नगरपालिका !"।
- ↑ "नेपाल सरकार स्थानिय विकास मन्त्रालय", स्थानिय विकास मन्त्रालय, नेपाल सरकार।
- ↑ "जिला विकास समिति, कपिलवस्तु (संक्षिप्त परिचय)", जिला विकास समिति, कपिलवस्तु, जिला विकास समिति, कपिलवस्तु।
- ↑ सन्दर्भ त्रुटि: अमान्य
टैग;
नेपालको राष्ट्रिय जनगणना २०६८ (गाविस तह)नामक संदर्भ की जानकारी नहीं है
बाह्य जडीसभ[सम्पादन करी]
एहो सभ देखी[सम्पादन करी]


text:
आई सोमदिनक जागरण अखबारक साइट पढ़ि सन्न रहि गेलहुं. खबर के मुताबिक दरभंगा... बिहार नकली नोट के स्मगलर सभक अड्डा बनल जा रहल अछि.
खबरक अनुसार नकली नोट के मामला मे बिहार मे सिर्फ इंडियन करंसी नहि बल्कि ऑस्ट्रेलिया, ओमान आओर दक्षिण अफ्रीका के करंसी सेहो छापल जा रहल अछि.
सभसं पैघ खुलासा तं ई भेल जे दरभंगा मे करीब 12 करोड़ के नकली इंडियन नोट छिपा
कs राखल गेल अछि.
ई खबर यूपी के शाहजहांपुर सं अछि. एहिटामक क्राइम ब्रांच के ई जानकारी एकटा स्मगलर सं मिलल अछि. जानकारी के मुताबिक एकर नेटवर्क यूपी, बिहार सं दिल्ली तक फैलल अछि.
खबर अछि जे 19 मार्च के दरभंगा के दूटा युवक सं चार लाख रुपया केर नकली करंसी बरामद कएल गेल छल. एहि गिरोह सं जुड़ल स्मगलर के अनुसार बिहार केर दरभंगा जिला में भारत के अलावा ऑस्ट्रेलिया, ओमान, साउथ अफ्रीका समेत कई देशक नकली करंसी डंप कएल जा रहल अछि. एतबे नहि नकली करंसी छापल सेहो जा रहल अछि.
फिलहाल ई छपाई कsत भ रहल रहल अछि एकर जानकारी नहि मिल पाएल अछि.
एहि खुलासा के बाद सरकारी तंत्र सक्रिय भ गेल अछि आओर जरूरी कदम उठाएल जा रहल अछि.
जागरण में खबरक लिंक-
http://www.jagran.com/uttar-pradesh/shahjahanpur-10283754.html


text:
लगभग 2010 ई. धरि ई पूजा होइत हम देखने छी।
एहिमे डमरूक आकारक माँटिक पाँच आकृति, माँटिक दिबारी जकाँ एक आकृति तथा ओकर ढक्कन जकाँ दोसर आकृति एहि प्रकारें कुल सात आकृति बनाए तीन दिन पूजा कएल जाइत छल। परम्पराक अनुसार जनिका भाए रहैत छथिन ओएह घाँटो बनबैत छथि।
आ यैह कारण अछि जे जा धरि हमर मामा जिबैत रहलाह हमर माय घाँटो बनबैत रहलीह, तकर बाद छोड़ि देलनि। भाँटि आ बँगलाहीक फूल एहि पर चढाओल जाइत छल। हम माँक आदेश सँ बड़ आस्थासँ ई फूल तोडि अनैत रही से मोन अछि।
लोक-परम्परामे पाँचो पाण्डव आ सीताराम विवाहक कथा
एहि बेर 88 वर्षक मायसँ घाँटोक गीतक विषयमे पुछलियनि तँ कहलनि जे ओना तँ बहुतो गीत छैक, मुदा दू टा गीत ओ सभ दिन गबैत रहलीह। एकटा गीतक माय सुनेबो जाहिमे भाव अछि जे घाँटोक पाँचो आकृति पाँच पाण्डव थिकाह, जे जानकी विवाहक अवसर पर मिथिलापुरी आएल छथि। राजा जनक हुनक आतिथ्य करबाक लेल अनेक प्रकारक योजना बनाए रहल छथि- हुनका कथी पर बैसाएब, की खोआएब आदि आदि। कहल जाइत छैक जे घाँटोमे दिवारी सनक जे आकृति थीक ओ पानि रखबाक पात्र थीक आ ओकरे ढकनक रूपमे सातम आकृति बनाओल जाइत अछि।
विभिन्न ठामसँ एकर आरो गीत सभक संकलन अपेक्षित अछि।
मिथिलामे मेष संक्रान्तिसँ एक दिन पूर्व मासान्तक दिन एहि सातो आकृतिक स्थापना गोसाउनिक सीर पर कएल जाइत अछि। आ पुनः अगिला मासान्त कें विसर्जन होइत अछि। एहि प्रकारें ई तीन दिन धरि मनाओल जाइत अछि।
घाँटोकें पहिल दिन फुटहा, दोसर दिन सतुआ आ तेसर दिन बासि बड़ी आ पूरी चढाओल जाइत अछि।
एकर अतिरिक्त खेतमे उपजल अन्य प्रकारक आनो वस्तु सभ भोग लगैत अछि। गोसाउनिक सीर पर हिनक पूजा होइत अछि। घाँटोकें भाँटिक फूल आ बंगलाहीक फूल विशेष रूपसँ चढाओल जाइत अछि।
वैशाखक मासादि अर्थात् जूडशीतलक खेल दिन विसर्जन कए एकरो सामा जकाँ भाइक हाथें फोडाओल जाइत अछि आ भाइकें किछु नीक वस्तु खोआओल जाइत अछि । मान्यता छैक जे एहिसँ भाइ नीरोग रहैत छथि।
शास्त्रीय मान्यता
डा. किशोरनाथ झा अपन पुस्तक लोकवेदमे लिखैत छथि जे असलमे ई घाँटो घण्टाकर्णक अपभ्रंश थीक। घण्टाकर्ण शिवक एक पार्षद थिकाह। शिवपुराणक अनुसार
“घण्टाकर्णो गणः श्रीमान् शिवस्यातीव वल्लभः।
ई घण्टाकर्ण खूब पैघ वीर छलाह आ तें हिनक पूजा करैत कामना कएल जाइत अछि जे हमरो भाइ एहने शूरवीर होथि। शीतलाक प्रकोप सँ बचबाक लेल सेहो हिनक पूजा कएल जाइत अछि।”
अनेक परम्परा आ अनेक विधान-
वस्तुतः घाँटो पूजाक एखनि धरि चारि टा परम्परा हमरा भेटल अछि। ई चारू परम्परा एक दोसरासँ तेना भिन्न अछि। कथाक स्वरूपमे कोनो बेसी अंतर नै छै। मुदा पूजाक समय, अवधि आ स्वरूपमे अंतर अछि। मिथिलामे वैशाख भरि ई पूजा होइत अछि, नेपालमे साओनमे आ बंगालमे फागुनमे। एहि स्थितिमे मिथिलाक परम्परा की थीक से एतए फुटाएब आवश्यक अछि।
सनातनक परम्परा
पहिल परम्परा सनातनक थीक। कूर्मपुराणक 16म अध्यायमे शिव आ अन्धकारसुरक युद्धक वर्णन अछि ओतए शिव द्वारा स्थापित गण सभक नाममे घण्टाकर्णक नाम अछि-
नन्दीश्वरश्च भगवान्शंभोरत्यन्तवल्लभः।
द्वारदेशे गणाध्यक्षो यथापूर्वमतिष्ठत १२४
एतस्मिन्नन्तरे दैत्यो ह्यन्धको नाम दुर्मतिः
आहर्तुकामो गिरिजामाजगामाथ मन्दरम् १२५
संप्राप्तमन्धकं दृष्ट्वा शङ्करः कालभैरवः
न्यषेधयदमेयात्मा कालरूपधरो हरः १२६
तयोः समभवद्युद्धं सुघोरं रोमहर्षणम्
शूलेनोरसि तं दैत्यमाजघान वृषध्वजः १२७
ततः सहस्रशो दैत्यः ससर्जान्धकसंज्ञितान्
नन्दीश्वरादयो दैत्यैरन्धकैरभिनिर्जिताः १२८
घण्टाकर्णो मेघनादश्चण्डेशश्चण्डतापनः
विनायको मेघवाहः सोमनन्दी च वैद्युतः १२९
सर्वेऽन्धकं दैत्यवरं संप्राप्यातिबलान्विताः
युयुधुः शूलशक्त्यृष्टिगिरिकूटपरश्वधैः १३० ।।
एहि आधार पर शिवक एक गणक पूजाक रूपमे घण्टाकर्णक पूजाक उल्लेख कृत्यचिन्तामणिमे वाचस्पति मिश्र सेहो केने छथि। कृत्यचिन्तामणि आ गुणिसर्वस्वस्वक अनुसार चैत मासमे घैलक आकृति बनाए स्वास्थ्यक कामनासँ घण्टाकर्णक पूजा संक्रान्ति दिन पसीजक फूलसँ करबाक चाही। वाचस्पतिक कृत्यचिन्तामणि आ गुणिसर्वस्वक आधार पर शब्दक्लपद्रुममे संक्रान्ति शब्दक व्याख्या करैत कहल गेल अछि।
कृत्यचिन्तामणी गुणिसर्व्वस्वे च ।
“चैत्रे मासि च सम्पूज्यो घण्टाकर्णो घटात्मकः ।
आरोग्याय स्नुहीमूलं सक्रान्त्यां तत्र कारयेत् ॥”
एतहि घण्टाकर्णक पूजाक मन्त्र सेहो देल गेल अछि-
पूजामन्त्रः ।
“घण्टाकर्ण महावीर सर्व्वव्याधिविनाशन ।
विस्फोटकभये प्राप्ते रक्ष रक्ष महाबल ! ॥”
संगहि घण्टाकर्णक परिचय दैत कहल गेल अछि जे ई भगवान् शिवक प्रिय गणाध्यक्ष थिकाह।
शिवपुराणे ।
“घण्टाकर्णो गणः श्रीमान् शिवस्यातीव वल्लभः”॥
घण्टाकर्णक शिवक गणाध्यक्ष होएबाक पुष्टि कूर्मपुराणक उपर्युक्त पंक्तिसँ सेहो होइत अछि।
डा. किशोरनाथ झा सेहो “कतहुसँ सुनल अछि” से स्पष्ट करैत कृत्यचिन्तामणिमे उक्त पूजा-मन्त्रक उल्लेख कएने छथि। हुनक मत अछि जे वैशाख मासमे कोदबा-दामस आदिक बैसी उपद्रव रहैत छैक तें ई पूजा अनुष्ठित होइत अछि। ई हिनकालोकनिक श्रुति-परम्परा थीक जे कतहु ने कतहुसँ शास्त्र-सम्मते प्रमाणित होइत अछि।
जैन परम्परामे-
घण्टाकर्णक पूजा जैन परम्परामे सेहो एकटा वीरक रूपमे होइत अछि आ हिनक प्रणाम मन्त्रक रूपमे ई मन्त्रसभ भेटैत छैक-
ॐ घण्टाकर्णो महावीर सर्व -व्याधि विनाशकः ।
विस्फोटकं भयं प्राप्ते रक्ष रक्ष महाबल ।। १।।
यत्र त्वं तिष्ठसे देव लिखितोऽक्षर पंक्तिभिः ।
रोगास्तत्र प्रणशयन्ति वातपित्त कफोद्भवा ।। २।।
तत्र राजभयं नास्ति यांति कर्णे जपात्ऽक्षयं ।
शाकिनी भूत वैताला राक्षसा प्रभवन्ति न ।। ३।।
नाऽकाले मरणं तस्य न च सर्पेण दंस्यते ।
अग्निचौरभयं नास्ति, नास्ति तस्याप्यरिभयम् ।। ४।।
ॐ घण्टाकर्णो नमोस्तुऽते ठः ठः ठः स्वाहा ।।
जैन परम्परामे घण्टाकर्णक मूर्तिक स्वरूप एना भेटैत अछि-
एतए पहिल मन्त्र सनातन परम्परामे सेहो अछि।
एहि सम्पूर्ण मन्त्रक अर्थ अछि जे हे घण्टाकर्ण अहाँ महान् वीर छी आ सभ प्रकारक रोग नाश केनिहार छी। फोड़ा आ कलकलि जखनि भए जाइत छैक तखनि अहाँ रक्षा करू। हे देव जतए अहाँ अक्षरक पाँती द्वारा लिखि कए राखल जाइत छी ओतए वात, पित्त आ कफसँ भेल सभटा रोग रोग नष्ट भए जाइत अछि। ओतए राजाक डर नै रहि जाइत अछि आ केवल अपना सुनबायोग्य ध्वनिसँ जप केला पर शाकिनी, भूत, वैताल आ राक्षस सभ नष्ट भए जाइत अछि। अकाल मृत्यु, सर्पदंश, आगि, चोर आ शत्रुसँ सेहो भय नै रहि जाइत अछि।
एकर साधना जैन परम्परामे खूब प्रचलित अछि आ एहि मन्त्रक आराध्यदेव घण्टाकर्णक प्रतिमा सेहो पूजित होइत अछि। जैन परम्परामे वैशाख मास अत्यधिक महत्त्वपूर्ण अछि तें वैशाखमे घण्टाकर्ण साधना विशेष फलदायी कहल गेल अछि।
बंगालमे घाँटो पूजाक स्वरूप
एतए घाँटोक पूजा घेंटू ठाकुरक रूपमे होइत अछि। बंगाल क्षेत्रमे प्रचलित कथाक अनुसार घेंटू नामक एक राक्षस छल। ओकरा भगवानक नाम कखनहु नै सोहाइत रहैक, तें अपन कानमे एकटा घंटा बान्हि नेन रहए तें हुनक नाम पडि गेल घण्टाकर्ण। जतए कतहु भगवानक नाम सुनबामे अबैनि कि तुरत घंटा बजा दिअए। ओही समयमे एकटा घेंटू ठाकुर भेलाह जे ओहि घंटाकर्णसँ लोककें मुक्ति दियौलनि आ भगवानक नाम सभठाम बाजल जाए लागल।
ओहि घेंटू ठाकुरक पूजा महिला लोकनि फागुनक अंतिम दिन करैत छथि। ओहि दिन कोनो बाटक कातमे चाउर, दालि, आदि भोजन बनएबाक वस्तुक संग जमा होइत छथि आ घेंटू ठाकुरक जन्मसँ लए हुनक विवाह पर्यतक गीत गबैत छथि आ भजन-कीर्तन करैत छथि। पबनैती एकटा मन्त्र सेहो बेर बेर पढैत छथि-
घण्टाकर्ण महावीर सर्व -व्याधिविनाशन।
विस्फोटकं भयं प्राप्ते रक्ष रक्ष महाबल ।।
एहि मन्त्रक अनुसार घेंटू ठाकुर कलकलि आदि सभ प्रकारक रोग-व्याधि दूर करैत छथि।
बंगालक एहि परम्पराक वर्णन करैत Folk-rituals of Eastern India पुस्तकमे Pradyot Kumar Maity लिखैत छथि-
Ghentu or Gantakarna Brats
Ghentu or Ghantakarna, who is believed to be the presiding deity of itches, is worshipped on the last day of Phalguna in many places of West Bengal, in the form of a brats ritual, organised by the womenfolk.
The reference to the worship of Ghentu occurs in the medieval Bengali texts and in the Tithitattra of Raghunandan, a Bengali Smrti writer of the sixteenth century.
According to the legend, “Ghentu was born a demon. Due to this he did not like to hear the shouts in honour of Hari (Vishnu). If the shouts in honour of Hari came to his ears, he hung bells on his ears.
For this, he is also known as Ghantakarna, meaning having bells in the ears (kart.za or /can in Bengali).
It is also believed that Ghentu Thakur will be freed from the demon world by the grace of Lord Hari if he is propitiated by observing strict religious performance by earthly people.
With this belief in mind, the womenfolk arrange the worship of Ghentu on the last day of the month of Phalguna. In the morning the womenfolk of a particular locality arrange the worship of Ghentu on the roadside.
The ingredients include rice, lentils, durva grass, a container of vermilion, a frying pan, arum plant, etc. The housewives, the maidens and young girls sing many songs in honour of Ghentu.
The birth story of Ghentu, his welcome address, marriage ceremony, etc. are related in those songs. At the end of the ceremony the bratinis utter the following:
gantakarna mahabir sarbabyadhi binasan/
bisfotak bhaye prapte raksha raksha mahabala !!
which means the deity Ghantakarna who is a curer of all diseases, especially of carbuncle, should be invoked.
बंगालमे घण्टाकर्णक पूजा एक दिनक कार्यक्रम थीक आ सेहो फागुन शुक्ल चतुर्दशीकें मानओल जाइत अछि अर्थात् फगुआक एक दिन पहिने ई आयोजित होइत अछि।
Essays and Lectures Chiefly on the Religion of the Hindus नामक पुस्तकमे H. H Wilson लिखने छथि।
हुनक ई लेख 1848 ई.मे एसियाटिक सोसायटीक शोधपत्रमे प्रकाशित भए चुकल अछि।
GHANTA-KARNA PUJA.— Twenty-ninth solar Phdlguna; fourteenth day, light half (14th March). This is also a minor festival, and apparently confined to Bengal. Ghanta-karna, one of Siva’s ganas, or attendants, is to be worshipped under the type of a water jar: the object of the rite is expressed in this prayer, which accompanies the presentation of fruits and flowers to the jar: “ Oh Ghanta-karna! healer of diseases, do thou preserve me from the fear of cutaneous affections*.” Ghanta-karna is described in the Siva Purana as endowed with great personal beauty, and is, therefore, reputed to sympathise with those who suffer any disfigurement. In Hindustan there are directions for worshipping Mahes’wara, or Siva himself on the fourteenth of the light half of Phalguna.
H. H Wilson बंगालक प्रख्यात धर्मशास्त्री रघुनन्दन भट्टाचार्यक ग्रन्थ स्मृतितत्त्वक प्रथम खण्ड तिथितत्त्व सँ उद्धृत कएने छथि-
नेपालमे घण्टाकर्णक पूजा
नेपालमे घण्टाकर्ण-चतुर्दशीक आयोजन होइत अछि।
एतए एक कथा प्रचलित अछि जे एकटा राक्षस छल। ओकरा भगवानक नाम नै सोहाइत छलैक ओ अपन कानमे घंटा लटकौने रहैत छल आ भगवानक नाम नेनिहारकें उपद्रव करैत छल। एहि राक्षससँ लोकसभ हकन्न कानए। जेम्हरे भगवानक नाम लैत सुनए ओ ओम्हरे दौड़ि जाए। मुदा जखनि भदबारि एल आ चारूकात बेंग टर्र-टर्र करए लागल तँ घंटाकर्ण कें भेलैक जे ई बेंगसभ हमरा खिसिया रहल अछि। ओ बेंगकें मारबाक लेल दौडए लागल। आ थाल-पानिमे पैसए लागल। एक ठाम ततेक बेसी पाँक रहैक जे ओहीमे ओ घण्टाकर्ण पँसि गेल आ डुबैत चल गेल। एहि प्रकारें साओन मासमे बेंग घण्टाकर्णक आतंकसँ लोककें मुक्ति दियौलक।
History of Nepal (1877 A.D.) मे Daniel Wright लिखैत छथि जे
नेपालमे गढियामोगल नामक एकटा पर्व मनाओल जाइत अछि जे साओन मासक चतुर्दशीकें होइत अछि। एहिमे खढ़-पातसँ घण्टाकर्णक बओना बनाओल जाइत अछि आ घियापुता सभ ओहि बओनाकें डेंगबैत आ माटि पर घसिटैत गामसँ दूर लए जाइत अछि। ओ छओडा सभ लोकसँ पाइ मँगैत अछि। अवधारणा छैक जे एहिसँ घण्टाकर्ण नामक राक्षस गाम छोडि चल जाएत। साँझमे ओहि बओनाकें डाहि देल जाइत अछि।
एहि सभ तथ्यके देखलाक बाद स्पष्ट होइत अछि जे मिथिलाक घाँटोपूजा एहि सभ परम्परासँ भिन्न अछि।
- पहिल बात जे मिथिलामे ई एक मासक पूजा होइत अछि
- मिथिलामे वैशाख मासमे होइत अछि, जखनि कि बंगालमे फागुन शुक्ल चतुर्दशीकें आ नेपालमे साओन शुक्ल चतुर्दशीकें।
- मिथिलामे माँटिक डमरूक आकारक पाँच टा घाँटो बनाए पूजल जाइत अछि।
एहि प्रकारें मिथिलाक घाँटो-पूजा पृथक् अछि। बंगालक परम्परासँ एतेक आदान अवश्य भेल अछि जे बंगलामे भाँइटक फूलक नाम थीक- घेंटू। बंगालक घेंटूक नामक असरि भेलैक जे मिथिलामे एहि फूलसँ पूजा होमय लागल।
मिथिलाक घाँटोपूजा आ जैन-परम्पराक बीच सम्बन्ध
मिथिला अदौसँ जैन-परम्पराक दिस बेसी झुकल रहल अछि। एहि घाँटो-पूजामे सेहो जैनक प्रभाव प्रतीत होइत अछि।
पहिल विचार घाँटोक मूर्तिक आकृतिसँ सम्बन्धित अछि। एतए जैं-परम्परामे पूजित घण्टाकर्णक स्वरूप, ओकर आकृति आ मिथिलामे पूजित घाँटोक आकृतिक बीच तुलना कएल जा सकैत छैक। एहिसँ निष्कर्ष निकालि सकैत छी जे मूल मूर्तिक स्वरूप मिथिलाक घाँटोक रूपमे आबि गेल अछि।
एहि आकृतिमे दूनू टा पयर पसारल अछि आ हाथमे धनुष तानल रहबाक कारणें दूनू हाथक अंश सेहो फैल अछि। माने नीचाँ आ ऊपर कार आ बीचमे डाँड़ वला भाग पातर अछि।
यैह मूर्ति मिथिलामे पारम्परिक रूपसँ माँटिक बनाओल जाइत अछि जेकर आकृति डमरू जकाँ भए जाइत छैक।
तें कहल जा सकैत अछि जे मिथिलाक घाँटो-पूजा जैन-परम्पराक थीक आ ई मिथिलामे जैनक प्रभाव कें स्पष्ट करैत अछि। वैशाख मासमे महावीरक जन्म भेल अछि तें ओही मासमे घण्टाकर्णक साधना विशेष फलदायी होएत एहि बुद्धिसँ ई पाबनि संक्रान्तिक हिसाबसँ बैशाखमे होइत छैक।
एहि प्रकारें मिथिलामे प्रचलित घाँटोक पूजा जैनधर्मक घण्टाकर्णक पूजा थीक।


text:
साहित्य
– आर जे रौनक
आइ हमरो एकटा खिस्सा लिखबाक मोन भेल तैँ कने छोट एकटा खिस्सा लिखलौँ। मनुष्य केँ भगवान चाहे जतेक दय देथुन मुदा सभ गोटे तृप्त नै होइत अछि । वास्तवमे ई संसार बहुत पैघ स्वार्थी जेहन लगैया, एहने एकटा खिस्सा मोन पड़ल तैँ लिखिकय अपने सभक समक्ष परसलहुँ।
कोनो गाममे एकटा गरीब परीवार रहैत छल । ओ गरीबके तीन गोटेक परीवार छलैक, बुढा, बुढी आ एकटा बेटा । ओहि गरीब परीवारक जीवन आनक खेती-बारी आ घरक काज कय के जे किछु मजुरी भेटैत छलैक ताहि सँ गुजारा चलैत छलैक । मजुरी कय केँ जे किछु भेटैक ओहि सँ अपन भोजनक ब्यबस्था करैत छल आ बचा-खोचा कय बेटाकेँ सेहो पढाबय, दिन-राति मेहनत कय के भुखलो सुखलो रहिकय बेटाकेँ बड दुःख काटि कय कोहुना डाक्टरी पढा लेलक । भगवानक महिमा ओकरा सरकारी नौकरी सेहो भ’ गेलय । आब ओहि परिवारक दुःखक दिन घुरय लगलैक । तहन किछु दिन जे बितलैक त हुनकर एक गोट पड़ोसिन बुढी सँ जिज्ञासा करैत पुछलखिन जे, “काकी, आब कहौथ! बेटा त कमाय लगलैन्ह। आब खुशी छथि न?” त बुढी ओहि कनियाँ केँ जे उत्तर देलखिन्ह से सुनू, “दुर्र जाउ! यै कनिया! कि खुशी रहब। बेटाकेँ बड दुःख काटिकय डाक्टरी पढेलहुँ। ओ आब नोकरियो करैया। मुदा पहिने जेकाँ आब हैजा, मलेरीया कहाँ होइत छैक गाम मे जे नीक कमाइ होइतय आ हमर दिन नीक जेकाँ चलितय।”


text:
पटना : बिहार मे बिस्कुट क बाद आब हॉर्लिक्स क प्लांट लागत। एकरा लेल ग्लैक्सो कंपनी राज्य सरकार कए प्रस्ताव देलक अछि। कंपनी एहि लेल सरकार स 66 एकड़ जमीन क मांग केलक अछि। ग्लैक्सो फिलहाल दोसर राज्य स बिहार मे हॉर्लिक्स उत्पाद क सप्लाइ क रहल अछि। कंपनी लेल बिहार पैघ बाजार अछि। सब किछु ठीक रहल, त अगिला किछु मास में एहि परियोजना पर काज शुरू भ जाएत आ अगिला साल तक बिहार मे बनल हॉर्लिक्स उपलब्ध भ सकत। कंपनी क एकटा अधिकारीक कहब अछि जे एहि स बिहार क युवक कए रोजगार सेहो भेटत। उद्योग विभाग फिलहाल एहि प्रस्ताव पर गंभीरता स विचार क रहल अछि। पहिने ग्लैक्सो क प्रतिनिधि संग विभाग क बैसार होएत। फेर प्रस्ताव तैयार क कैबिनेट क मंजूरी लेल जाएत। कैबिनेट क मंजूरी क बाद प्लांट लगेबाक कार्रवाई शुरू होएत। उद्योग विभाग क सूत्र क मानि त हॉर्लिक्स क प्लांट लगेबा लेल एहि मास क अंत तक ग्लैक्सो क अधिकारी संग सरकारक बैसार भ सकैत अछि। एहि मे उद्योग लगेबा लेल की की मापदंड पूरा करबाक अछि ताहि पर गप होएत। कंपनी कए जमीन, बिजली आ सड़क क सेहो व्यवस्था करेबा पर विचार कैल जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa